text:
BYAKUWE MURI SHIKAMA YE. Umuyobozi w’Akarere ka Muhanga MUTAKWASUKU Ivona yagiye
gushyinguza Sebukwe BINEGO mu cyubahiro, FPR imutegeka kumusubiza mu
muringoti yamwiciyemo i Shyogwe mu 1994 ahubwo imutegeka gutaburuza
MBONYUMUTWA Dominiko no kumuhambisha mu irimbi rusange mu Cyakabiri ngo
yegere ABAPARIMEHUTU yayoboraga atarapfa!!! None MUTAKWASUKU Ivona
yirirwa yigisha gahunda ya NDUMUNYARWANDA !!!!!!
Muri
SHIKAMA twiyemeje kubagezaho ukuri kose ku buzima bw’abanyarwanda
n’amateka babayemo / twabayemo kuko ntaho wahungira amateka. Dufite
byinshi byo kubasangiza kandi byose bigakorwa ku nyungu z’u Rwanda rwose
kugira ngo duce burundu akarengane bamwe bagirira ku bandi.
Hari
abajya bagira ngo u Rwanda ruyoborwa n’abantu nyamara atari byo. Ni
abantu biyemeje gukandamiza no kurenganya abanyarwanda bo mu gice kimwe
kandi bigakorwa kuri gahunda yizwe, yasesenguwe, yateguwe kandi ku buryo
nta wemerewe kugira icyo abihinduraho nk’aho aribo kamara. Iki nicyo
tudashaka muri SHIKAMA.
Nk’uko
tutahwemye kwerekana ko gahunda ya NDUMUNYARWANDA igamije kumvisha
bamwe abandi ikabazamura hejuru cyane y’umurongo fatizo w’ubuzima ibi
kandi bikaba byarateguwe mu rwego rwo gukomeza gutesha agaciro
abanyarwanda bamwe bo mu bwoko bw’abahutu.
Ibi
kandi tuvuga ntabwo biva ku busa cyangwa ibihimbano kuko dufite ingero
uruhuri tuzajya tubagezaho uko tuzajya tubona umwanya. Izo ngero kandi
zerekana mu buryo butaziguye ukuntu abahutu bambuwe uburenganzira bwose
ku ngoma ya Kagame mu Rwanda rwababyaye mu gihe batigeze basonerwa
inshingano n’imwe isabwa buri mwene-gihugu nko gutanga imisoro,
kwishyura ubukode bw’ubutaka,....
Nk’uko
nabivugaga mu kanya, uyu munsi tugiye kubaganirira ku rugero ruteye
agahinda rwerekana ko NDUMUNYARWANDA ari nk’ikigirwamana cy’abatutsi ku
ngoma ya Kagame ikaba na Nyamunsi ku Bahutu bose nta n’umwe uvuyemo.
Urwo
rugero ni ibyabaye ku muyobozi w’Akarere ka Muhanga mu bihe bya vuba
ahangaha. Uko byamugendekeye ni uko yagiye gushyinguza Sebukwe witwa
BINEGO utuye i Shyogwe hafi yo kwa KANKAZI maze kuko ari umuhutu FPR
ikamuha gasopo ikamutegeka kumusubiza mu muringoti bamujugunyemo.
Amaze
gutegekwa kongera kumutaba mu muringoti ahubwo bamutegetse gutaburuza
MBONYUMUTWA wigeze kuba Minisitiri w’Intebe wa mbere w’u Rwanda
bamutegeka kujya kumuhamba mu irimbi rusange hamwe n’abandi baturage ngo
asange ABAPARIMEHUTU bene wabo abegere bya hafi.
Uyu Mbonyumutwa yari ashyinguwe mu Mujyi rwagati wa Gitarama aho abaturage bakunze kwita kuri Sitadi ya Demukarasi imbere y’amaduka y’abahinde.
Akaba yarataburuwe mu gicuku kandi atabururwa n’abanyururu bari
bafungiye muri gereza ya Gitarama ku mategeko Mutakwasuku yari yahawe na
FPR.
Mutakwasuku ni nde ?
Mutakwasuku
ni umuyobozi w’Akarere ka Muhanga. Aka Karere ka Muhanga ayobora
kabumbiye hamwe izahoze ari Komini za Nyamabuye, Rutobwe, Nyakabanda,
Nyabikenye, Bulinga, na Mushubati. Mutakwasuku niwe wasimbuye uwitwaga
MANISHIMWE Samuel wari watanzwe na Senateri MUNYABAGISHA Valens ngo aze
ayobore aka Karere gafite ibiro byako mu Mujyi rwagati wa Gitarama.
Uyu
Samuel MANISHIMWE yaje kwerekana ko nyakibi atarara bushyitsi niko
gusindira mu kabari i Gitarama ajya kuzamura amajipo y’abakobwa
batangaga inzoga mu kabari kandi ubwo yari amaze nk’amezi make abaye
Meya niko guhita yubikirwa imbehe. Mutakwasuku icyo gihe yakoreraga
umushinga witwa LWF (Lutheran World Federation) i Gitarama.
Uyu
muyobozi w’Akarere ka Muhanga avuka i Nyange mu Karere ka Ngororero.
Umugabo we yitwa RUTAYISIRE akaba ari umuhungu wa Binego ukomoka i
Shyogwe. Uyu Binego mu bana yabyaye harimo na MUKASINE Marie Claire
wigeze gutegeka SONARWA imyaka myinshi cyane i Kigali ayibereye
umuyobozi mukuru.
Uyu
MUKASINE Marie Claire yanabaye umunyamabanga uhoraho muri Minisiteri
y’ibikorwa-Remezo (MININFRA) ku bwa Minisitiri enjeniyeri Vincent
KAREGA. Ubu Mukasine yagizwe umusenateri mu nteko ishinga amategeko ku
Kimihurura. Ubwo ni ukuvuga ko MUTAKWASUKU Yvone umuyobozi w’Akarere ka
Muhanga ari muramukazi wa Senateri MUKASINE Marie Claire kuko nyine
umugabo we ari musaza wa Senateri Mukasine.
Mbonyumutwa yarashinyaguriwe
Ubwo
FPR yateguraga umugambi mubisha wo gushinyagurira umurambo wa
Mbonyumutwa basabye Mutakwasuku Yvone gutegura uko icyo gikorwa
cyizagenda. Meya Mutakwasuku yahise ategeka ko Mbonyumutwa atabururwa
n’imfungwa n’abagororwa bafungiye muri Gereza ya Gitarama kandi
bigakorwa mu gicuku kiniha kugira ngo abaturage batababona.
Ikibazo
rero cyaje kuvuka ubwo barimo bacukura ngo bamutaburure bamujyane mu
cya Kabiri mu mva rusange ishyingurwamo abaturage basanzwe. Ku isaha ya
saa munani z’ijoro nibwo abanyururu batangiye gutaburura Nyakubahwa
Mbonyumutwa. Muri icyo gikorwa kigayitse bahuye n’imbogamizi ikomeye.
Ubwo bacukuraga bari bamurikiwe n’imodoka ya Gereza ya Gitarama itwara
abagororwa n’imfungwa.
Bahuye
na Beto ikomeye cyane yari ikikije isanduku ababiligi bamuhambyemo
bafatanyije n’abanyapolitiki bariho icyo gihe ashyingurwa noneho
kuyimena irabananira ibabera ibamba. Muri iryo hurizo rikomeye, ryateje
impaka n’ibibazo kuko FPR yari yahaye Meya Mutakwasuku amabwiriza ko
isaa kumi za mu gitondo bagombaga kuba barangije kumutaburura no
kumushyingura mu cyakabiri mu irimbi rusange.
Bwaje
rero kubacyeraho batarabasha kumena cyangwa gushwanyura iyo beto
yabumbwe n’ababiligi. Muri uko kwibaza icyakorwa bubacyereyeho,
abaturage bazindutse bigiriye mu mirimo yabo isanzwe barababonye bagwa
mu kantu inkuru ikwira Gitarama yose ityo mu gihe batashakaga ko
imenyekana.
Umugambi
wari uwo kumwiba bakamujyana mu irimbi noneho abaturage bakazarabukwa
imva irangaye kuri Stadi ya demukarasi noneho FPR ikazakwirakwiza ko
abantu batazwi baje bagashimuta Mbonyumutwa ninjoro kuko mu banyururu
bamutaburuye nta wari kuzabona uko atangaza ayo makuru y’uko byagenze.
FPR ntiyemera ubwigenge u Rwanda rwabonye ku italiki 01 Nyakanga 1962
Kuba
ngaruye ikibazo cy’ubwigenge si uko nkunda guhembera inzangano cyangwa
kuzura akaboze ahubwo ni uko iyi NDUMUNYARWANDA nise nyamunsi y’ABAHUTU
bose ibatesha agaciro ikagera no ku bapfuye utaretse n’abakiriho.
MBONYUMUTWA ni umwe mu baharaniye ubwigenge bw’u Rwanda kandi afite
umwanya we ukomeye mu mateka y’u Rwanda ku buryo n’ibikorwa
by’ubushinyaguzi bitayahindura.
Nyuma
baje gusubika igikorwa bajya kubanza gushaka imitarimba na za cies a
metaux zo gukeba iyo beton yari imukikije babirangiza ku munsi wa
kabiri. Kubera ko byari byabaye ikibazo muri Gitarama bahise bategeka
Mutakwasuku ko ahagarikira ishyingurwa rye mu irimbi rya rusange riri
ahitwa mu Gahondo ku muhanda mukuru wa Kigali-Butare nko kuri 1Km uvuye
ku biro by’Akarere ka Muhanga usubira i Kigali.
Mu
ijambo Kagame yigeze kuvuga umunsi umwe, yavuze ko nta bwigenge u
Rwanda rwigeze rubona. Ibi nabyo bikaba atari byo kuko kuba abatutsi
barahunze bakajya mu mahanga bidasobanura ko igihugu cyitabonye
INDEPENDENCE.
Nanjye
nemera rwose ko byari kurushaho kutubera byiza iyo duhabwa UBWIGENGE
tukabusangira twese nta mwenegihugu n’umwe umeneshejwe ariko kuba
bitarashobotse bagahunga ntabwo abatarabigizemo uruhare nka twe twavutse
nyuma y’impinduramatwara ya 1959 , ntitugomba kubiryozwa ngo twigishwe
amateka avuga ko nta bwigenge bwabayeho.
Ibi
mbivuze kuko u Rwanda rutazongera kumanura ibengera ry’ababiligi
cyangwa iry’Abadage ngo ruzamure iry’abanyarwanda. Ntibishoboka.
Ntibizongera kubaho mu mateka byabaye rimwe rizima. Kagame rero
kutabyemera mbona yibabariza umutima n’umutwe ku busa budafite icyo
buzamwungura
Mutakwasuku yavuze ijambo azabazwa n’amateka byanze bikunze!!!
Nk’uko
nabivugaga inkuru yabaye kimomo iza no kugera kuri BBC. Iyi Radiyo
y’abongereza yagiranye ikiganiro na Meya wa Muhanga Madamu MUTAKWASUKU
Yvonne kugira ngo asobanure impamvu bataburuye intwari ya demukarai
kandi bikaba byarakozwe mu gicuku ababikoze bamurikiwe n’amatara
y’imodoka za gereza ya Gitarama.
Mu
Rwanda dufite abantu batazi kuyobora kandi bishongora imitwe yabo irimo
ubusa. Mu bagiye bavuga amagambo yuzuyemo urwango rumwe rwageze mu
maraso cyangwa se abavuze ibyo byanze bikunze bazishyuzwa / bazaryozwa
n’amateka cyangwa batangiye kubiryozwa nababwiyemo MUGESERA Leon na
MUGESERA Antoine.
Muri
SHIKAMA twigeze kubandikira inkuru twasesemguye isobanura ko MUGESERA
Leon yavuze ngo: “Abatutsi bose tuzabanyuza muri Nyabarongo tubasubize
iwabo muri Abisiniya muri Etiyopiya” yabivuze mu 1993 none ubu arimo
kuyacekwa mu bucamanza bwa Kagame ku Kimihurura kandi n’ubwo arimo
gusaza imigeri ntazarutsinda kuko iryo jambo yararivuze abaturage bose
bamwumva kandi hari ku manywa.
Muri
iyo nyandiko ndende twari twabateguriye kandi twababwiyemo ukuntu
ubanza izina MUGESERA zrishobora kuzasiga umurage mubi mu Rwanda kuko na
bazina we MUGESERA Antoine we yagize ati: “ABANA BARAKUBAGANYE BARASA
ABASENYERI, IBISONGA BYABO, ABAPADIRI, ABAFURERE, ABABIKIRA NA SHEJA
Richard i GAKURAZO” Uyu MUGESERA Antoine nawe byanze bikunze umunsi
umwe uzagera amateka abimuryoze kuko bidakwiye!!!
Kubera ko FPR yari yamaze kuroha Meya Mutakwasuku mu mutego wa politiki atabashije gusobanukirwa yasubije BBC ati : “Twamutaburuye
tumuvana mw’iriya sitadi tumujyana mu irimbi rusange kugira ngo ajye
kwegera abo yahoze ayobora akiri Minisitiri w’Intebe”
Umuyobozi
w’Akarere ka Muhanga Madamu MUTAKWASUKU Yvonne ufite impamyabumenyi ya
Kaminuza mu ishami ry’imibanire y’abantu SOCIOLOGY / SOCIOLOGIE yakuye i
Ruhande muri Kaminuza y’u Rwanda, akaba ari UMUHUTUKAZI ukomoka i
Nyange nk’uko nabivuze, iyi mvugo ye yuzuyemo ubugoryi, ubuswa,
kudateganyiriza ejo hazaza, kutiyubaha no guhubuka bikabije.
Dusesengure: Mbonyumutwa asange abo yahoze ayobora!!!:
Ikintu cyambabaje kandi kikanababaza abanyarwanda bose bashyira mu
gaciro kandi bakunda u Rwanda, ntibyumvikana kandi ntibishobora no
kumvikana ukuntu umuntu wapfuye yajya kuyobora abandi bapfu mu irimbi.
Icya
kabiri, umuntu wabaye umuyobozi agaharanira ko igihugu bihabwa
ubwigenge si byiza kumuhindura agatobero no kumukina ku mubyimba kuko
aba agomba kubahwa. Ikosa rya gatatu byari kuba bizima iyo n’abandi
bahutu bose bapfuye bishwe na FPR nabo batabururwa bagashyingurwa mu
cyubahiro.
Icya
kane ni uko kumutaburura mu gicuku uboshye umujura cyangwa undi
bidakwiye gukorwa na Leta igendera ku mategeko izi umuco n’amategeko
agenga uko abakiriho bagomba kwitwara ku babo bapfuye.
Icya
gatanu ese Mutakwasuku n’ubwo yaba yararoshywe na FPR yumva koko mu
irimbi haba ubuyobozi bwo mu buhe bwoko ko twize amoko menshi yo
kuyobora no kuyoborwa?
Icya
kane ni uko mu masezerano cyangwa imihigo Mbonyumutwa Dominiko
yagiranye n’abanyarwanda mbere y’uko apfa atigeze abasezeranya ko namara
gupfa bakamusangayo azakomeza kubayobora nk’uko yabayoboraga akiri
imusozi.
Ikindi
kinanabaje bikabije ni ukuntu uyu muyobozi w’Akarere ka Muhanga yagiye
gutaburuza Sebukwe BINEGO kugira ngo amushyinguze mu cyubahiro kuko
nyine yumvaga bikwiye FPR ikambuza kandi ikamuha gasopo.
Mutakwasuku yari agamije iki ?
Ibi
ntibiri bungore kumenya icyo yari agamije kuko cyumvikana. Mu 1973
abakiga bamaze gufata ubutegetsi mu Rwanda batangiye gutoteza abatutsi
maze abatutsi bamwe batari barahunze bagiye gufata indangamuntu
bandikamo HUTU aribyo byaje kwitwa KWIHUTUZA kandi abo BATUTSI
ntibasibaga no mu manama yose ya MRND nyamara muri Genocide muri 1994
ntibyababujije kwicwa kuko n’ubwo bari barihutuje abaturanyi babo bari
bazi neza ko ari ABATUTSI.
Tugarutse
kuri MUTAKWASUKU Yvonne, Kagame wamuhaye ubutegetsi bwo gutwara
Gitarama yari azi neza ko ari UMUHUTUKAZI. Ubu rero uyu mubyeyi yambaye
umwabaro w’ABASAJYA kandi akavuga nk’aho yavuye i Bugande ndabona
yibeshya cyane kuko umunsi byakomeye azabyisobanuraho kandi ndiyumvisha
ko uwo munsi KAGAME azaba adahari kuko buri wese azabazwa ibye imbere ya
ya ntebe y’imanza.
Ibi
ariko FPR ibikoresha mu buhendabana bukomeye kandi nta gitangaje na
kimwe kirimo kuko nk’uko mu kanya nabahaga urugero rwo kwa Habyarimana
n’uko byaje kugenda muri Mata 1994, ABATUTSI bamwe bakoreshejwe mu kwica
ABATUTSI bene wabo kandi bitari bikwiye.
KARAMIRA
Froduwaridi yari umututsi kandi yambaye imyenda ya CDR akoreshwa
n’ingoma ya Habyarimana yica abatutsi bene wabo, n’abandi benshi namwe
muzi.
Na
MUTAKWASUKU Y. rero arimo kwishushanya n’agatsiko ka Kagame yajya
gushyingura Sebukwe mu cyubahiro akamaganwa ariko yategekwa GUTABURURA INTWARI YA DEMUKARASI agakukumba abanyururu bose!
Mu gusoza iyi kuru tukaba twongeye kwamagana rwose gahunda ya NDUMUNYARWANDA ihana kandi ikumvisha bamwe abandi ikabatonesha
Ibi
byose bikaba ari ibimenyetso byerekana ko NDUMUNYARWANDA idashoboka mu
by’ukuri kandi ko inashyizwe mu bikorwa ku bw’agahato no ku kaburembe,
umurage yazasigira u Rwanda ari ukudusigira amakuba aruta ayo
yadusanganye.
Dukomeje
kandi gushimira abakunzi n’abasomyi ba SHIKAMA mudahwema gufungura kuri
uru rubuga ngo murebeho amakuru y’iwanyu i Rwanda. Twifurije umuyobozi
w’akarere ka Muhanga akazi keza kandi Imana ikomeze kumurinda
anazirikana ko yari akwiye guharanira n’uburenganzira bwo gushyingura
n’abahutu n’abahutukazi bene wabo kuko ubwo yari agiye gushyingura
Sebukwe yari atangiye neza ariko kuba ataraharaniye ko bigerwaho niho
ubugwari buba bushingiye.


c: text/html

text:
IKIMENYETSO GIKOMEYE part-10
.
Duherukana ubwo murugo hari hinjiye umushyitsi utatumiwe maze……………… Loading
.
Reka dukomeze tudatinze twumve uko byaje kurangira.
.
Ubwo njye na Henry twibazaga icyo twakorera Samantha nagiye kubona mbona umuntu aje nk ‘iyagatera akubita urugigi rimwe ahita yinjira asanga twese twifashe ku munwa ndetse twarakariye Samantha kubera ukuntu yari yasinze kandi azi neza ko na muganga yatubujije kwegereza inzoga cyangwa umwuka wayo hafi ya mama.
Uwo muntu acyinjira twese twahise twikanga kuko yari yambaye ibintu bimupfutse hose utabona mu maso he. numvise noneho ibyanjye birangiye mu gihe nibaza mu mutima icyo nakora mbona ahise akuraho ibyari bipfutse mu maso tugiye kubona tubona ni Rick. maze ahita atera intambwe imwe aranyegera aho narindi nicaye hafi ya mama maze ahita akura icyuma 🔪 mu mufuka ahita amfata ishati atangira kunkurura. ubwo njye umutima wari wamvuyemo kare ubwo nabonaga akuyemo icyuma.
uko yankururaga Henry nawe yahise ahaguruka amfata ukuboko nawe arakurura maze Rick ahita ahindukira abwira Henry ati: nawe niwitambika ur’umupfu.
Nkibyumva numvise ibintu bihinduye isura maze ntekereza kuri mama wari udashobora no kwinyagambura nkumva noneho ibyanjye imbwa zibirwaniyemo. nakubise akajijo kuri Samantha mbona we ibitwenge byamwishe aravuga ntirive mu kanwa maze kumbe we yari yabonye mubwiye ko ngiye kuri boutique maze nawe ahita apanga gahundaze na Rick doreko bury nayamafaranga yari yanzaniye turi kubitaro nkamubwira ko ntayakoresha kandi ntanayakoraho burya nayo ni Rick wari wayamuhaye.
ndetse bari bamaze kuba bamenyerana kuko Samantha yari asigaye ataha nijoro kandi yaza Kuko yabaga yanyoye inzoga kandi aziko njye ntazinywa ndetse nawe narakoze uko nshoboye kose nkazimucaho nanamwereka ibibi byazo yarazaga agahita ajya kurara mu cyumba cy ‘abashyitsi akajy’ambwira ko aba yatashye ananiwe yahagera akirambika akibuka yasinziye. Ibyo byatumye nibuka uko Samantha yageze murugo iwacu.
Ubundi Samantha akimara kuvuka mama we yamaze igihe gito ahita apfa. Birumvikana ko kari gasigaye kakiri agahinja. byageze aho bibangbwa ko papa we azana undi mugore kuko yari akeneye uwo kwita kuri Samantha kandi papa we akaba yari akiri na muto kuburyo yagiriwe inama n’abantu benshi yo kuzana undi mugore.
gusa nyuma yo kumuzana Samantha we yahise atangira kubaho nabi kubera mu kase utaramukundaga kandi akiri umwana mutoya. Samantha rero amaze kwegera haruguru yatangiye guhangayika cyane kuko mukase yaramutotezaga, akamukoresha imirimo adashoboye, akamutoteza ndetse rimwe narimwe akamwima n’ibyo kurya.
noneho uwo mukase akamubwirako umunsi azabibwira papa we azamuca umunwa kandi Akanamwica maze bigatuma Samantha agira ubwoba bwo kubibwira se cyane ko papa we atakundaga no kuba murugo kubera impamvu z’akazi. byageze aho papa wa Samantha aho yakoraga baza kumwimurira kure aho bitari bishiboka ko yajya akora ari gutaha buri munsi.
ntibyatinze rero Samantha wari umunyeshuri ariko akaza kurivamo ataranije kubera ko mukase yarimukuyemo ngo ntabwo yakomeza kwiga kandi abana be batagira ubarembera. Samantha yahise ava mu ishuri maze aba ariwe urera barumuna be bo kwamukase. abantu b’abaturanyi bajyaga babwira papa wa samantha ko umwana we adafashwe neza ariko we yabaza umugore we kuri phone akamubwira ko Samantha ntakibazo afite ndetse akajya anamumuha bakavugana. Samantha nawe akajya abwira papa we ko ntakibazo na kimwe afite kubera gutinya mukase.
Rimwe rero Samantha yibutse ko twari incuti ya papa we dore ko mama we atarapfa twasuranaga gusa aho apfiriye tukajya tujyayo tugiye kureba uko ka Samantha kameze. yigiriye inama yo gutoroka aza kudusura atabwiye mukase. yatubwiye uko bimeze maze njye na mama tumubwira ko atari busubire yo ko araba aho murugo tukibanira. Samantha nawe yarabyemeye ubundi aba nk’ umwana murugo.
Nagiye mutembereza ahantu hose ngiye, nkamwereka incuti zanjye ndetse abenshi bari bazi ko ari murumuna wanjye. ibyo byatumye nibabaza icyahinduye Samantha maze ikiniga kiramfata mpita ndira.
.
.
Haciyemo umwanya munini ntazi iyo ndi kubera ibitekerezo byari byandetse maze aho ngaruriye ubwenge nisanga hanze. gusa nkebutse kuruhande mbona Henry arambaraye hasi yuzuye amaraso. nibutse ko Rick yari yamfashe ndetse nibuka abwira Henry ko nawe nitambika ari akarambo (ari bumwice). nihutiye kureba niba Henry yaba akirimo akuka gusa nsanga………………… Watch out part-11

robotstxt: allowed

filter: keep


text:
Basanga Ikinyarwanda gishobora gukendera hatagize igikorwa
Abanyeshuri biga mu ishuri rikuru ry’Ubumenyingiro IPRC Kigali barasaba ko hagira igikorwa kugira ngo ururimi rw’Ikinyarwanda rukomeze kuvugwa neza kandi rukomeze guhuza Abanyarwanda.
Babivuze ubwo hatangizwaga inteko y’ururimi n’umuco bya Kinyarwanda muri iryo shuri kuri uyu wa gatatu tariki 30 Ugushyingo 2016.
Bari bari kwerekanaga ko iterambere rigenda rizana ibintu bishya, ndetse abantu benshi bakavuga Ikinyarwanda uko babishatse , bigatuma abakiri bato bakura badafite indangagaciro zisigasira umuco n’ururimi ruhuza abanyarwanda arirwo Kinyarwanda.
Aba banyeshuri bavuga ko hakwiye ingamba zikomeye kugira ngo Abanyarwanda bumve ko umurunga w’ubumwe bwabo ari ururimi rwabo n’umuco wabo w’Ikinyarwanda bityo hakaba hakwiye gufatwa ingamba kugira ngo bidakendera, abanyarwanda bagatakaza indangamuntu n’ubumwe bwabo.
Komera Yvette yagize ati “Tudasigasiye ururimi rwacu n’umuco wacu byacika tugatakaza indangamuntu yacu, hari ibyo tuzi n’ibyo dukeneye kwiyunguramo ubumenyi, ni byiza ko tubihagurukira, tumenye ntibavuga bavuga, tumenye indangagaciro na kirazira biduhuza nk’Abanyarwanda.”
Uwatorewe kuyobora iyi nteko y’ururimi n’umuco mu ishuri rikuru rya IPRC Kigali, wahawe izina ry’”intebe” Mukeshimana Claude akaba n’umwarimu w’indimi muri iri shuri yavuze ko bagiye kwihatira guhuza ururimi n’umuco.
Bakazibanda ku mivugire n’imyandikire y’Ikinyarwanda, bakazigisha abanyeshuri agaciro n’amasomo y’imihango ya Kinyarwanda, bagashyiraho amarushanwa n’ibitaramo bihoraho ku muco bya kinyarwanda kandi bagahwitura abazatezuka kuri byo.
Ati “Twashyizeho abakungurambaga bazadufasha guhwitura babereke uburyohe n’ibyiza by’ikinyarwanda, ufite icyo arusha abandi agisangize abandi.”
Umuyobozi w’iri shuri rya IPRC Kigali, Eng. Diogene Mulindahabi yavuze ko bidashoboka kwigisha umuntu udafite umuco n’indangagaciro zikwiye, bityakizera ko iyo nteko izafasha abanyeshuri kwiga neza ubumenyi ngiro kandi bakaba abantu bafitiye akamaro igihugu cyabo.
Ati “Tuzafasha kugira ngo iyi nteko ikore neza dufatanyije, twigisha ubumenyi ngiro ariko ntacyo byaba bimaze tudafite abantu bafite umuco n’indangagaciro zikwiye, ni byiza kuba umunyarwanda wuzuye ukunda igihugu cye kandi witeguye kugiteza imbere aho ariho hose.”
Nsanzabaganwa Modeste waje nk’intumwa y’inteko y’ururimi n’umuco ku rwego rw’igihugu, yasabye aba banyeshuri kudacika intege bagakunda umuco n’ururimi rwabo byo bumwe nyabwo bw’abanyarwanda, abizeza imfashanyigisho no kubaba hafi muri iyi gahunda.
Inama y’umushyikirano ya 13 yari yasabye ko mu mashuri yose yaba amato n’amakuru na za kaminuza gushyiraho ingamba zo guteza imbere ururimi rw’Ikinyarwanda no kwimakaza indangagaciro z’umuco Nyarwanda.
Ibitekerezo ( 2 )
Nange byanyobeye pie reba amabanke dufite murwanda ariko ugasnga borodero zabo nta kinyarwanda kiriho kandi zikorera murwa nabazigana arabanyarwnda koprdu igira akaborodero gatoya ariko usangaho indimi zose izindi kuki batagishyiraho ibyobi kandi gasumuni yarabivuze akina komedi hari inzego zose bireba ngewe mbona abana barikuvuka ntanagike bazamenya no mumashuri ntamwanya mumimi bakigisha murakoze
nihatagira igikorwa ikinyarwanda kizakendera burundu.nkatwe abene gihugu tugomba kurubungsbunga.gute rero ?duhere kubayobozi muminsi mikuru cg munama bage bavugs mururimi twe abene gihugu twiyumvamo twese.aho kubwira abandi?ndibaza ese ntimujya mwitabira inama so hanze mubindi bihugu?nine mwagiye mugasanga inama cg ibiganiro biri mu rurimi rw’ikinyarwanda bavuga mu rurimi rwabo.natwe rero turusigasire maze turuvuge neza tutarungamo amagambo ya mahana.
Abayobozi bage bategura imbwirwaruhame neza mukinyarwanda hanyuma nusemura asemurire abanyamahanga aho kuba Abanyarwanda.


text:
Korera Yehova, Aho Gukorera Satani
Buri muntu wese muri twe agomba kugira amahitamo, ari ugukorera Yehova cyangwa se gukorera Satani n’abadayimoni be. Ntidushobora kubibangikanya byombi. Mbega ukuntu ari iby’ubwenge gukorera Yehova!
Yehova Ni Mwiza
Nk’uko twabibonye, abadayimoni bishimira kugirira nabi abantu no kubahemukira. Yehova we uko si ko ateye. Akunda abantu nk’uko umubyeyi akunda abana be. Ni we Nyir’ugutanga “impano yose itunganye” (Yakobo 1:17). Nta kintu cyiza yima abantu, kabone n’iyo cyaba ari icy’igiciro cyinshi mu maso ye.—Abefeso 2:4-7.
Tekereza ibintu Yesu, Umwana w’Imana, yakoze ku isi. Yahaye ibiragi kuvuga, ahumura impumyi. Yakijije abarwaye ibibembe n’abamugaye. Yirukanye abadayimoni kandi akiza indwara z’ubwoko bwose. Ndetse, ku bw’ububasha bw’Imana, yanazuye abapfuye.—Matayo 9:32-35; 15:30, 31; Luka 7:11-15.
Aho kuvuga ibinyoma bishobora kutuyobya, iteka Imana ivuga ukuri. Nta n’umwe ihemukira.—Kubara 23:19.
Zibukira Imigenzo Yanduye
Nk’uko indodo z’igitagangurirwa ziherana isazi, ni ko abantu babarirwa muri za miriyoni babaswe n’imiziririzo hamwe n’ibinyoma. Batinya abapfuye. Batinya abadayimoni. Baterwa impagarara n’imivumo, ibintu bikungura, inzaratsi, n’ibimana. Bahambiriwe n’imyizerere n’imigenzo bishingiye ku binyoma bya Satani umwanzi. Nta na kimwe muri ibyo bintu kibata abakozi b’Imana.
Yehova afite ubushobozi burenze kure cyane ubwa Satani. Nukorera Yehova, azakurinda abadayimoni (Yakobo 4:7). Imitongero nta cyo izagutwara. Urugero, nko muri Nijeriya, abapfumu batatu b’ibirangirire cyane batongereye Umuhamya wa Yehova wari wanze kuva mu mugi, bagira ngo bamwice. Imitongero yabo imaze kuba imfabusa, umwe muri abo bapfumu yagize ubwoba cyane, maze ajya gusaba uwo muhamya imbabazi.
Niba abadayimoni bakujujubya, ushobora guhamagara Yehova mu izina akakurinda (Imigani 18:10). Cyakora kugira ngo ubone uburinzi bw’Imana, ugomba kuzibukira rwose ikintu cyose gifitanye isano n’imigenzo y’abadayimoni no kubasenga. Abakoreraga Imana bo muri Efeso ya kera ni ko babigenje. Bakoranyije ibitabo byabo by’ubumaji maze barabitwika (Ibyakozwe 19:19, 20). Muri iki gihe, abagaragu b’Imana na bo ni ko bagomba kubigenza. Zibukira inzaratsi, impigi, kwambara udushumi two “kwirinda,” gutinya ibimana, ibitabo by’ubumaji n’ikindi kintu cyose cyaba gifitanye isano n’imigenzo y’abadayimoni.
Gendera mu Gusenga k’Ukuri
Niba ushaka gushimisha Imana, ntibihagije kureka gusa ugusenga kw’ibinyoma no kureka gukora ibintu bibi. Ugomba kugira ishyaka mu gukurikiza ugusenga kutanduye. Bibiliya igaragaza ibigomba gukorwa:
Ifatanye n’Abahamya ba Yehova
Hano ku isi, Satani n’abadayimoni bahafite abantu bigisha kandi bagakora ibintu bibi. Ariko rero, Yehova na we afite abantu be. Abo ni Abahamya ba Yehova (Yesaya 43:10). Ku isi hose, bose hamwe barenze miriyoni esheshatu. Bose bagerageza kwihatira gukora ibintu byiza no kwigisha abandi ukuri. Mu bihugu byinshi, ushobora kubasanga mu Mazu y’Ubwami aho bazakwakirana ibyishimo.
Umurimo wabo ni uwo gufasha abandi kugira ngo bakorere Imana. Bazigana nawe Bibiliya iwawe, bagufasha kumenya uko wayoboka Yehova mu buryo bukwiriye. Ntusabwa kubibahembera. Abahamya banezezwa no kwigisha ukuri kubera ko bakunda abantu bakanakunda Yehova Imana.


text:
Ntuzamere nkaYehu yakoze ibyiza n’ibibi arabikomeza!
“Uko niko Yehu yarimbuye baali amukura muri Isirayeli. Ariko rero Yehu ntiyaretse gukurikiza ibyaha bya Yerobowamu mwene Nebati, ibyo yoheje abisirayeli ngo bacumure, n’iby’ibigirwamana by’izahabu byari I Beteli n’I Dani” 2 Abami10 : 28:29
“ Bubahaga Uwiteka, kandi bagakorera imana zabo uko imigenzo y’amahanga bimuwemo yagenzaga” 2 Abami 17:33
Imana idusure. Ubundi mu magambo make, iki nicyo kibazo abantu dukunze guhura nacyo. Icyo kugira ishyaka ry’ibyiza, icyo gukora ibyiza, ariko ugasanga n’ibibi twarabikomeje, cyangwa hari akantu twishigarije twanze guhindukaho! Imana itugirire neza
Uyu Yehu ngo yagize ishyaka ryo kurimbura ikigirwamana baali muri Isirayeli, ndetse yica n’abahanuzi ba baali, byandikwa mu bitabo kugeza n’uyu munsi ariko ikibabaje, iyo ukomeje gusoma iyi nkuru, usanga barangiza bavuga ijambo ngo “ ariko “ ntiyaretse gukurikiza ibyaha bya Yerobowamu……..
Birababaje. Ni nkahamwe mu byahishuwe handitse ngo “ kuko utari akazuyazi ntunakonje ngiye kukuruka”
Salomo mu gitabo cy’Umubwiriza nawe ngo yarabibonye yandika ngo :
“Hariho ikitagira umumaro gikorerwa mu isi, ni uko habaho abakiranutsi bababwaho n’ibikwiriye imirimo y’abakiranirwa, kandi habaho abanyabibi bababwaho n’ibikwiriye imirimo y’abakiranutsi. Niko kuvuga nti ibyo nabyo ni ubusa” Umubwiriza 8: 14
Uyu Yehu nawe rero niko byamugendekeye, ngo yakoze imirimo y’abakiranutsi ubundi agakora imirimo y’abakiranirwa. Imana idusure. Ni hahandi uzasanga umuntu ari umuririmbyi w’indirimbo z’Imana w’umuhanga cyane, aririmba abantu bakihana, ariko wazajya kureba indi mirimo akora ugasanga ni umupagani wujuje ibyangombwa. Ugasanga umuntu avuga ijambo ry’Imana pe abantu bagakizwa, ariko wamushaka no mu basambanyi naho ukahamusanga n’ibindi bibi ntiriwe ndondora. Agakora iby’Imana ariko n’ibya satani nabyo akabikomeza. Yesu adusure.
Ndangije mbifuriza gushobozwa n’Imana kuvangura no kwiyemeza kuba abo tugomba kuba bo, niba ari Imana duhisemo gukorera , akaba ariyo dukorera yonyine, niba ari satani nubwo ataribyo mbifuriza, tukerura ntitwishushanye. Yesu adusure.
Ibihe byiza kandi mbifurije umwaka mushya wa 2013.


text:
Ngororero: Intara yasuzumye uko imihigo ihagaze mu karere ka Ngororero
Kuri uyu wa gatatu tariki ya 22 Gicurasi 2013, itsinda ryavuye ku Ntara riyobowe n’umunyamabanga nshingwabikorwa w’Intara y’Iburengerazuba bwana Jabo Paul ryasuzumye aho imihigo y’akarere ka Ngororero igeze yeswa.
Mugusuzuma iyo mihigo hibanzwe cyane ku mihigo ijyanye n’ubuhinzi, ibikorwa remezo, inyubako z’utugari, gutunganya imidugudu, amashuri n’amacumbi y’abarimu. Nyuma yo gusuzuma umuhigo kuwundi batanze inama zizafasha akarere kwitegura isuzuma ku rwego rw’igihugu riteganijwe mu kwezi kwa kamena.
Itsinda ryafashe n’umwanya wo kujya hirya no hino mu mirenge aha ryasuye ahari kubakwa inzu yiswe iy’agakiriro, inyubako y’umurenge Sacco, aho abaturage barebera televiziyo mu murenge wa Ngororero, nyuma basura umudugudu w’intangarugero, imirima ya kawa mu murenge wa Muhororo n’amashyamba mu murenge wa Gatumba.
Mumihigo 58 yahizwe n’akarere ka Ngororero muri uyu mwaka, 57 niyo yashyizwe mubikorwa naho umwe urebana no kubaka ikigonderabuzima mu murenge wa Matyazo ukaba warakuwe mumihigo bitwe n’uko minisiteri y’ubuzima yavuze ko ntamafaranga yo kubaka icyi kigo ifite nkuko byatangajwe n’umuyobozi w’akarere ka Ngororero Ruboneza Gedeon.
Kuri ubu, igishimishije abayobozi n’abakozi b’akarere ni uko imwe mumihigo yasubije inyuma akarere ka Ngororero mukwesa iyo umwaka ushize ubu irimo gukorwa, nko kubaka imihanda y’amabuye kuburebure bwa kilometero ebyiri.


text:
Page 1 of 2
Iterabwoba
-
IRIBURIRO
-
IBISOBANURO
-
IMPAMVU
-
UKO ISLAMU IBONA ITERABWOBA
-
INZIRA ZO KURIRWANYA
IRIBURIRO
Muri iki gIhe hagaragaye ijambo ry'icyaduka n'ikiza cyitwa ITEREBWOBA cyane cyane nyuma y'ibitero bya 11 nzeri 2001 byakozwe mu mujyi wa new york muri leta zunze ubumwe z'Amerika ku nzu mpuzamahanga y'ubucuruzi (WTC) Nyuma y'icyo gihe nibwo ijambo ITERABWOBA ryakoreshejwe cyane n'abanditsi b'ibitabo binyuranye, inama, ibiganiro mbwirwaruhame, amaradio, za televiziyo, n'ibindi bikoreshwa mu itangazamakuru, ryaba iryo ku rwego rw'igihugu,urw'akarere no ku rwego mpuzamahanga.
Ibyo byatumye habaho kwitana ba mwana ku bijyanye n'iri zina bimwe mu bihugu bishinjanya iterabwoba,kurikora cyangwa gushyigikira abarikora, kandi ibyo bigategurwa mu nyandiko z'ubuhanga ku buryo bunyuze ababyumva n'ababisoma. Kugirango nabo bafate iyambere mu gushyigikira kwihorera no kwihimura kuri ibyo bihugu cyangwa imiryango bishinja. Ariko igitangaje kandi giteye impungenge ni ukubona ibihugu byose byiyemeza kurwanya iterabwoba mbere yo kumvikana ku bisobanuro nyabyo by'iterabwoba no kumenya abarikora nyabo ni bande n'impamvu ziritera!!!? Ibyo byatumye bimwe mu bihugu bishinjwa iterabwoba ndetse binatuma n'abarwaniraga kwibohora no kubohoza ibihugu byabo nabo bitirirwa iterabwoba.
Ibyo byose rero byateye kwitiranya ibintu, imyumvire irahinduka ndetse habaho gutatira no guhungabanya ubusugire n'ubureganzira byemejwe n'umuryango mpuzamahanga ko bugomba kubahirizwa.
Iterabwoba ribarwa mu bibazo bikomereye isi kandi bibangamiye ituze n'ubusugire bw'abantu mu buzima bwabo bwa buri munsi.rikaba riterwa n'impamvu nyinshi zinyuranye zirimo n'imibereho, kwiheba, politiki, ubukungu, imico, n'ibindi bikomeje kugira uruhare rukomeye mu kwimakaza iterabwoba mu mibereho y'abantu. Niyo mpamvu uwashaka kuvura no kurandura iterabwoba burundu, bimusaba kubanza gukemura ibi bibazo n'impamvu ziritera akazivanaho burundu kuko arizo zituma iterabwoba ribaho.
Intambwe ya mbere yo kurwanya iterabwoba no kurirandurana n'imizi yaryo aho ariho hose, ni ukubanza gusobanukirwa neza izi mpamvu ziritera ,kugirango n'umuti uzashakwa uzabe ushingiye ku miterere nyayo y'ikibazo.
IBISOBANURO BY'IJAMBO "ITERABWOBA"
Muri digisiyoneri (inkoranyamagambo) yitwa : AL MUUJAMU AL WASITW Ijambo ITERABWOBA barisobanura ko ari :inyito ihabwa abantu bahisemo inzira yo gukora ibikorwa by'ubugome no gutera ubwoba, kugirango bagere ku nyungu zabo za politiki.
Comisiyo y'impuguke z'abarabu bahuriye muri Tuniziya mu nama yayo yo kuwa 22-24 Kanama 1989 yari igamije kurebera hamwe ibisobanuro by'ijambo "ITERABWOBA MPUZAMAHANGA" kugirango baritandukanye n'udutsiko tw'abaturage bagamije kubohoza ibihugu byabo byigaruriwe n'abandi, muri iyo nama bemeranyije ko ibisobanuro by'ITERABWOBA ari : "igikorwa giteguwe cy'ubugome kigamije gutera ubwoba mu bikorwa binyuranye, harimo kwica, gushimuta, kugira abantu ingwate, kuyobya indege, gutega no guturitsa ibisasu n'ibindi bikorwa bitera ubwoba bikanahungabanya umutekano w'abantu n'ibintu, hagamijwe kugera ku nyungu za politike, byaba bikozwe n'igihugu cyangwa agatsiko k'abantu, ibyo bikaba bitari ukubohoza abigaruriye igihugu cyangwa kurwanira ubundi burenganzira bwarengerewe cyangwa kwikiza akarengane bakorerwa". Iyi nama ikaba yaragaragaje ko : udutsiko tw'abaturage n'imiryango igamije kubohoza ibihugu byabo byigaruriwe n'abandi kandi twemewe mu miryango mpuzamahanga no mu muryango w'abibumbye (ONU) ku buryo ibikorwa bya two bigarukira gusa ku mbaraga z'abigaruriye ibyo bihugu zaba iza gisirikare ndetse n'iz'ubukungu,kandi ibyo bikorwa bikaba bitanyuranyije n'uburenganzira bwa muntu ndetse n'intego z'utwo dutsiko zikaba zihuje n'amasezerano mpuzamahanga ko iyo miryango cyangwa utwo dutsiko tutakwitirirwa iterabwoba.
Na none mu ihuriro rihoraho ry'abamenyi b'idini ya islam ku isi ryabahuje mu nama yabo yo kuwa10 mutarama 2002 yabereye I Makka ku cyicaro cy'iryo huriro cyo kuwa 16, bemeje ko ibikorwa by'ubugome n'ubwiyahuzi ntaho bihuriye n'idini ya islam, ahubwo ibyo bikorwa ni ubwangizi kandi bifite ingaruka n'inkurikizi mbi cyane, kuko ari uguhungabanya umutekano n'ubusugire bw'abantu, kandi iyo witegereje inkomoko y'idini ya Islam ariyo Qor-an ntagatifu n'imigenzo y'intumwa y'Imana Muhamad (Imana imuhe amahoro n'imigisha), ntushobora gusanga ko islam ishyigikira ibi bikorwa by'ubugome n'iterabwoba no guhungabanya umutekano w'abantu n'ibintu. Mu myanzuro yafashwe muri iryo huriro ryabereye I makka ku birebana n'ibikorwa by'iterabwoba, hemejwe ibisobanuro by'iterabwoba ko ari : "ikibazo mpuzamahanga kidashyirwa ku Idini kandi riboneka mu Bantu batandukanye"
Iterabwoba rero ni ibikorwa by'ubugome bikorwa n'umuntu ku giti cye, udutsiko n'ibihugu, bigamije guhungabaya umuntu ku idini ye, ubuzima bwe, umutungo we, n'icyubahiro cye, bikaba bikorwa mu buryo bunyuranye buteye ubwoba, bikanabangamira ubusugire bw'abantu n'ibintu, harimo : gutega abantu mu mayira, gutera no kwiturikirizaho ibisasu mu mamodoka, mu masoko y'ubucuruzi mu ndege n'ahandi hahurira abantu, gutwika imigezi ya peteroli n'indi mitungo kamere. Ibi byose rero ni ibikorwa by'ubwangizi mu isi kandi Imana yarabiziririje ibibuza abayislamu nk'uko ibivuga muri Qor-an igira iti :
" ntimugakore ubwangizi kuko Imana ntikunda abangizi" Al qaswasw 77
Niyo mpamvu Imana yashyizeho ibihano bikaze kubakora iterabwoba, ubugoe, n'ubwangizi mu isi, ndetse ibyo bikorwa imana yabyise ko kubikora ari ukurwanya Imana n'Intumwa yayo, ibi bishimangirwa na Qor-an aho Imana igira iti :
"mu by'ukuri igihano cya babandi barwanya Imana n'intumwa yayo bakwirakwiza ubwangizi mu isi, ni ukwicwa cyangwa bakabambwa cyangwa bagacibwa amaboko yabo n'amaguru by'imbusane cyangwa bakirukanwa aho batuye; ibyo bihano ni igisebo kuri bo hano ku isi kandi ku munsi w'imperuka bazahabwa ibihano bibabaza" Qor-an 5:33
Ibi bihano rero birahambaye ndetse nta n'ahandi hano mu isi haboneka ibihano bikaze nk'ibi ku Bantu bakoze ibikorwa by'ubugome n'iterabwoba! Ibi rero bigaragaza ko islamu yamagana ibikorwa by'iterabwoba yanabiziririje bidasubirwaho. Niyo mpamvu yateganyirije ababikora ibihano bikaze ndetse gukora iterabwoba Qor-an ibyita kurwanya Imana n'Intumwa yayo.
Iri huriro kandi ryashimangiye ko no mu bikorwa by'iterabwoba ry'ibihugu harimo n'ibyo igihugu cya Israheli gikorera abanyepalestina n'ibyo igihugu cya Serbiya cyakoreye abayislam bo muri Bosniya na Kosovo, iryo huriro rikaba ryarasanze ibi bikorwa ari iterabwoba rikomeye ndetse kurirwanya bikaba byemewe kuko ari ukwitabara no kwivana mu karengane.
Ingingo nyamukuru rero yemeranyijweho n'izo mpuguke za Islam ku rwego rw'isi ni uko : 1. iterabwoba ritari muri islam nta n'aho ihuriye na ryo 2. intambara ntagatifu (DJIHAD) ntabwo ari iterabwoba. Aha bakaba baranasobanuye ko DJIHAD yashyizweho kubera kurwanira ukuri no kurwanya amahugu n'akarengane himakazwa ubutabera n'amahoro.
Iyi nama kandi ikaba yaragaragaje ko Djihad ifite amategeko n'imyifatire iyigenga mu idini ya Islam harimo : kirazira kurwanya utakurwanya, kwica inzirakarengane, kwica abasaza, abagore, n'abana, no gukurikirana abahunze, gushinyagurira imirambo, gusenya no kwangiza ibikorwa remezo. ibyo byose ni ikizira ku Bantu bari muri DJIHAD. Ibi byose bishimangira ko iterabwoba rikorwa Atari Djihadi kandi ko ntaho rihuriye na Islam.
UKO ISLAM IBONA ITERABWOBA( TERRORISME):
Hirya no hino ku isi hakorwa ibikorwa byinshi bitandukanye byitirirwa idini ya Islamu ndetse bikanatuma benshi mu babyumvise bumvako abakoze ibyo baba babikoze babitumwe cyangwa se babitegetswe na Islamu, kugeza ubwo hamwe iyo babonye Umuyislamu bamwikanga bakamubonamo ibyo byose. Kubera izo mpungenge rero tuboneyeho umwanya wo kwerekana no kugaragaza igihagararo cy'Idini ya Islamu mu bikorwa nk'ibyo.
Islam ni idini yatoranyijwe n'Imana irayuzuza mu mpande zose, yazanye gahunda yo gutunganya isi ngo igire umutekano n'ubusugire binyuze mu mategeko yayo, no mu bintu rero Islam yaje kurengera no kurinda ubusugire n'umutekano wabyo harimo bitanu by'ingenzi aribyo: IDINI, ROHO, ICYUBAHIRO , UBWENGE N'IMITUNGO . Ibyo uko ari bitanu Islamu yashyizeho amategeko kandi aremereye yo kubirengera, kugira ngo uzabihungabanya azahabwe igihano kimukwiriye, kandi kizanabera abandi inyigisho n'urugero.
Islam ni Idini yahaye agaciro roho y'umuntu, niyo mpamvu ari icyaha gikomeye kwica umuntu umuziza ubusa, aha Imana yaravuze iti:
Niyo mpamvu twahaye abayisirayeri itegeko ko umuntu uzica undi atamuziza ko nawe yishe umuntu cyangwa se ko yakwirakwije ubwangizi ku isi uwo azabarwaho ko yishe abantu bose, n'umuntu uzarokora roho y'umuntu akayikiza urupfu nawe azabarwa ko arokoye abantu bose" coran : 5:32
Uyu murongo uragaragaza ko kwica umuntu ari icyaha gihambaye kandi ko umuntu wishe undi amuziza ubusa imbere y'imana azabazwa roho z'abantu bose, kandi nta gushidikanya ibikorwa by'iterabwoba bikorwa hirya no hino bihitana abantu b'inzirakarengane badafite icyaha, ibyo rero ni ubwangizi bukomeye ndetse Islamu ibonako abantu bakora ibyaha nk'ibyo ari abagome bakwirakwiza ubwangizi ku isi,nk'uko Imana ibivuga igira iti :
"Ntimuzangize mu isi nyuma y'uko Imana iyitunganyije"Coran 7:56
Uyu murongo uragaragaza ko ari icyaha gukora ibikorwa byangiza umutekano w'isi bitera abantu ubwoba .Ibyo bikorwa rero ubikoze Islam imuteganyiriza ibihano bihambaye cyane nk'uko byavuzwe hejuru.
Uko niko Qor'an ivuga ku bihano Islam iteganyiriza abantu bakora ubwangizi n'iterabwoba ku isi bagahungabanya umutekano w'abantu n'ibintu, batega ibisasu amazu no mu ndege , mu ma modoka n'ahandi hateranira abantu. Niba rero Islamu yarashyizeho ibihano bihambaye nk'ibi, bigaragazako yamagana kandi irwanya ibikorwa biyitirirwa kandi n'abayislamu bakurikiza amategeko y'Imana bari kure ya byo, kuko babibona nk'ubwangizi no kwica abantu batanazwi b'inzirakarengane.
Ikindi ikigaragaza ko ibi bikorwa bitari mu buyislam ni uko ababikora batasize n'imijyi mitagatifu ya Kiislam, bwa mbere haturitse igisasu mu mujyi mutagatifu wa MAKKAH mu myaka 15 ishize, nyuma yaho hongeye guturika ikindi gisasu hafi y'umusigiti mutagatifu wa MAKKAH hanafatiwe imbunda nyinshi n'amasasu. Ibyo bikorwa byose byamaganywe n'ibihugu by'abayislamu byose, cyane cyane ko umujyi wa MAKKAH bizwi ko ari umujyi mutagatifu abayislamu bose bubaha kubera ko Imana yawuhaye agaciro n'icyubahiro kuruta ubundi butaka bwo kw'isi ari nako yahaye agaciro ikintu cyose kiri kuri ubwo butaka, niyo mpamvu kizira kurandura igiti cyaho cyangwa se guhiga inyamaswa iri kuri ubwo butaka ndetse n'umuntu ubuhungiyeho agomba guhabwa amahoro. Yanasezeranyije igihano gihambaye ku muntu uzagambirira gukoramo ubugome n'ubuhemu n'iyo atabushyira mubikorwa kubera igitekerezo yagize gusa, aha Imana yaravuze iti :
Umuntu uzagambirira gukora amahugu n'ubugome muri MAKKAH tuzamuhanisha ibihano bibabaza " Coran 22:25
Niba rero ibihano bikomeye biteganyirijwe uzatekereza kwangiza no gukora ubuhemu mu gihugu cya MAKKAH, ubwo birumvikana ko uzabishyira mu bikorwa we ibihano bye birenze ibyo.
Ibi byose rero bigaragaza ko islam ari idini y'amahoro n'umutekano, ibuza ubugome n'ubwononnyi no kwica abantu b'inzirakarengane. ubwo rero ibyo bikorwa ntaho bihuriye na islamu, kuko twagaragaje ko nta n'andi mategeko arengera roho z'abantu nk'ay'ubuyislamu.
IMPAMVU Z'ITERABWOBA
Iterabwoba ni ikibazo giteye urujijo mu migaragarire yacyo kikaba gifite impamvu nyinshi zigitera kandi usanga nazo zinjirana ari uruvangitirane. Zimwe zikomoka ku nyungu bwite za bamwe nk'ubukungu, politiki, n'izindi zigamije ibikorwa by'ubugome n'ubwicanyi no kurimbura abandi. Hari n'izindi mpamvu zituma ibikorwa by'iterabwoba n'ubugome byiyongera, nko gushaka kwirwanaho hakoreshejwe ibikorwa by'iterabwoba nka byo bityo bigahangana mu mbaraga.
- kurwanya iterabwoba rikorwa n'abantu n'udutsiko runaka hakoreshejwe iterabwoba ry'ibihugu na za leta - kurwanya iterabwoba hakoreshejwe inzira imwe y'imbaraga hatarebwa imizi y'ikibazo. Niyo mpamvu uwashaka kuvura no gukemura burundu ikibazo cy'iterabwoba, bimusaba gushishoza cyane akamenya izi mpamvu zituma ribaho, akaziga neza akazishakira ibisubizo.
Ni ngombwa kandi gusobanukirwa imiterere y'ubutagondwa n'iterabwoba mu bihugu by'abarabu, tukamenya: Ni ryari hagaragara udutsiko tw'iterabwoba? Ni gute dukorana tugahuza ibikorwa? Dutangira gute ? Twiyubaka dute ? dushyira mu bikorwa gahunda zatwo dute ? tugera ku ntego zatwo dute ? dutegura abayoboke batwo gisirikare dute ? Gusubiza ibi bibazo bifasha kumenya imbaraga zihishe inyuma y'utu dutsiko tw'iterabwoba. Ibyo rero ni byo bizafasha kugena ingamba nyazo zishoboye kurirwanya no guhangana na ryo.
Ishami ry'umuryango w'abibumbye ryihariye ryo kurwanya iterabwoba mpuzamahanga, mu myanzuro yaryo yo kuwa 29 Ugushyingo 1979 ryagaragaje impamvu za politike, ubukungu, n'imibereho zitera iterabwoba. Izo mpamvu ni izi zikurikira :
- Igihugu kwigarurira ikindi - Gukoresha imbaraga ku bihugu by'intege nkeya - Gukora ibikorwa by'ubugome no kwirukana abantu mu bihugu byabo - Ubusumbane bukabije muri gahunda z'ubukungu bw'isi - kubuza uburenganzira bw'abantu mu bukungu, imibereho, imitekerereze, hakoreshejwe inzira y'ibihano bikaze, igifungo (PIRIZO) ,kwihimura, kwicisha inzara, ubukene n'ubutindi bikabije. - Kwirengangiza akababaro k'abaturage barenganywa
Hari igihe umuntu ashobora kujya mu gatsiko k'iterabwoba akanemera ibikorwa byako kubera ko yagasanzemo amahirwe, umwanya n'urwego atabonaga mu muryango mugari asanzwemo, by'umwihariko iyo aho asanzwe atahabonaga inyungo z'ubukungu n'urwego yifuza
Hari impamvu nyinshi zituma umuntu yajya mu bikorwa by'iterabwoba muri zo :
-
INYUNGU Z'UBUKUNGU N'IMIBEREHO :
impinduka z'ubukungu zabayeho mu bihugu by'abarabu mu myaka mirongo itatu ya nyuma, zatumye habaho kwimuka kw'abantu bava mu byaro baza mu mijyi, bituma habaho uduce tuzwi ku bukene kandi dutuye mu buryo bw'akajagari mu bihugu bimwe, kandi utwo duce usanga twihishemo umubare munini w'abihebye n'abandi batsimbaraye ku myumvire mibi bitwaje idini. Na none ibibazo by'ubukungu byagize uruhare rukomeye mu kwimakaza iterabwoba mu bantu bo mu rwego rwo hasi, hashingiwe ku mibereho mibi ituma abariho nabi batakaza ikizere cy'imibereho yabo mu bihe bizaza.
-
UBUSUMBANE BUKOMEYE MU MIBEREHO Y'ABANTU
Kuba nta butabera mu gusaranganya ubukungu ugasanga nta gusaranganya mu byo abantu binjiza, mu mashuri, kwivuza, aho gutura, ibyo byatumye habaho uduce tw'akajagari dutuwe n'abatagira imirimo, bakajya baduhunga biyizira mu mujyi, hakiyongeraho n'umubare munini w'abarangiza za kaminuza n'andi mashuri ntibabone akazi, ibyo byose bituma habaho kwiheba n'umujinya mu mibereho y'abantu ya buri munsi.
-
IBIBAZO BYA POLITIKI
umubare muto w'abajya mu myanya ya politiki utuma habaho imijinya cyane cyane mu basore n'izindi ngeri z'abaturage badahabwa umwanya mu nzego zifata ibyemezo bireba ubuzima bw'abaturage' haba ku rwego rw'umuryango' mu mashuri' mu duce aho abantu batuye' mu mirimo cyangwa ku rwego rw'abahagarariye abandi. Urubyiruko rw'iki gihe rero usanga rufite ibitekerezo kandi rwifuza kubitanga' iyo rero habuze uburenganzira n'umwanya wo kubigaragaza' ndetse ntihashyirweho uburyo busobanutse bwo gusaranganya no guhererekanya ubutegetsi' ibyo bituma bimwa imbaraga za politiki n'iz'imibereho' bigatera ubwigunge bubyara kwiheba' maze bigatera ibikorwa by'ubugome mu bihugu bimwe by'abarabu' hakaniyongeraho guca no kurwanya udutsiko tw'idini no kutaduha uburenganzira mu myanya ya politiki no kutwemerera kugera ku butegetsi munzira y'amahoro.
-
KUBURA GAHUNDA YA DEMOKARASI NO KUJYA INAMA
Ibihugu byinshi by'abarabu ntabwo byigeze bigena gahunda ya demokarasi no kumva ibitekerezo by'abanyagihugu hamwe n'uko ubutegetsi bwaho usanga bumaze igihe kirekire kandi bwiharirwa n'abantu bamwe. Ndetse kugerageza demokarasi mu bihugu by'abarabu bigaragara nk'ikintu gishya kidasanzwe' kandi n'aho igeragejwe ugasanga ari iy'urwiyerurutso' kuko idakurikiza gahunda ya demokarasi nyayo yo gutanga ibitekerezo. Ubwo rero iyo habuze gahunda ya demokarasi nyayo bituma hari bamwe bahezwa muri gahunda y'imibereho na politiki'bigatuma habaho umubare munini n'udutsiko turwanya ubutegetsi. Ibyo bituma twiyumvamo itotezwa' ihohoterwa n'akarengane; ibyo byose rero bibatera kwiheba no gukora ibikorwa by'iterabwoba n'ubugome bagakurikira ababihamagarira kuko babizeza ko bazabageza kuri izo nyungu bimwe.
-
GAHUNDA ZO KWIGISHA ZIDATEGUWE NEZA
Ahenshi mu bihugu by'abarabu usanga gahunda zo kwigisha zishingiye ku kwakira amasomo no kuyafata mu mutwe mu byiciro byose by'amashuli' ibyo bimenyereza umunyeshuri kuba adakoresha cyane ubwenge bwe no kutayungurura' bigatuma bimworohera kwakira ibyo yigishwa byose nta mpaka' nk'ibitekerezo by'abayobozi b'udutsiko' bityo akaba imbata yatwo atarebye aho tumuganisha kuko yateguwe mu buryo bwo kwakira ibitekerezo atabiyunguruye


text:
Mars ni umwe mu mibumbe igize isanzure bakunze kwita Utukura (Red Planet), ariko ufite ubushyuhe buri munsi ya Dogere 143(-143 oC), mu gihe iyo hari ubushyuhe bwinshi buba buri kuri dogere 35(35oC). Uyu mubumbe ufite byinshi uhuje n’Isi dutuye kuko hari amazi, abantu bashobora kuhahinga, haba umwuka ndeste hashobora no kuboneka ibintu byakwifashishwa mu bwubatsi.
Igitekerezo cyo gutura kuri Mars cyatangiye gusohoka mu nyandiko z’abahanga b’Abanyamerika ahagana mu myaka ya 1950, zagaragazaga uyu mubumbe nk’ufite imigende myiza y’amazi, ibimera n’urusobe rw’ibinyabuzima nk’iza Giovanni Schiaparelli na Percival Lowell.
Gusa mu myaka yakurikiyeho inkuru n’inyandiko byavuye mu gutekereza ibyo bibwiraga, zitangira kuvuga k’ukuntu noneho abantu bajya kuhatura ndetse hagakorerwa imirimo isa n’iyo ku Isi.
Abanditsi nka Arthur C. Clarke muri 1951 yasohoye agatabo yise The sands of Mars, kavuga umuntu wagiye kuri Mars agamije kwandika ku kuntu abantu bashobora gutura kuri Mars. Uyu mwanditsi yaje kugaragaza ko kuri uyu mubumbe hashobora guturwa nk’ahandi.
Mu byanditswe byose, bagaragazaga ko hari igitekerezo n’amatsiko yo kumenya ibiri ku mubumbe wa Mars, ndetse byanatumye bamwe mu bahanga b’abanyamerika batangira kugira igitekerezo cyo kujyayo.
Ni bande bashaka kujyayo?
Universe today yandika ku bijyanye n’isanzure, ivuga ko Ikigo cy’Abanyamerika gikora ubushakashatsi ku bumenyi bwo mu kirere n’isanzure NASA (National Aeronautics and Space Administration), cyimuriye ibikorwa byo kujya kuri Mars mu mwaka wa 2030 hakoreshejwe icyogajuru cyiswe Orion Multi-Purpose Crew Vehicle (MPCV). Usibye NASA, ibindi bigo byigenga nabyo byagize umugambi wo kujyayo.
Ikigo cyo ku Mugabane w’u Burayi gikora iby’ubumenyi bw’isanzure (ESA), cyo giteganya kohereza abantu muri uwo mubumbe ariko nta byogajuru byo kugendamo bari bubaka. Ikigo cy’Abarusiya gikora ibyo mu isanzure nacyo cyagize umugambi wo kujyayo hagati ya 2007 na 2011 wiswe Mars-500, umugambi bahuriyeho na ESA n’u Bushinzwa kuri ubu.
Mu mwaka wa 2012, itsinda rya ba rwiyemezamirimo b’Abadage bashyizeho ubukangurambaga bugamije gufasha umushinga wo kuzatura kuri Mars, wazatangira mu mwaka wa 2023.
Mu 2011 Umudage witwa Bas Lansdorp yatangije umushinga yise Mars One ugamije kutwara abantu ngo bajye gutura ku mubumbe wa Mars. Umuyobozi w’undi mushinga wo kujya kuri Mars wiswe SpaceX, Elon Musk, nawe yatangaje ko afite gahunda yo gutuza abantu kuri Mars bagera ku bihumbi 80. Ibi ngo bikazabanzirizwa no kubaka icyogajuru bise Mars Colonial Transporter (MCT), kizajya kijyana abantu kuri Mars kinabagarure ku Isi.
Muri Kamena 2016, Musk yavuze ko urugendo rwa mbere rw’abantu bake ruzaba mu mwaka wa 2022, rukazakurikirwa n’urw’itsinda ry’abantu benshi ruzaba mu 2024.
Mu nama mpuzamahanga yiga ku isanzure yabereye mu Leta Zunze Ubumwe za Amerika, muri Nzeri uyu mwaka, Musk yavuze ko bafite n’umugambi wo gushyiraho ubundi buryo bise Interplanetary Transport System (ITS) buzajya butwara abantu ku mubumbe wa Mars.
Gutura kuri Mars Bisa n’ibitagorana
Nkuko twabigaragaje ko hari isano uyu mubumbe ufitanye n’isi bitewe n’ibyo isangiye, ngo no kuhatura ntibyagora abantu babaga ku Isi bitewe n’uko ngo nk’amasaha agize umunsi asa n’aho angana kuko ku Isi umunsi ugizwe n’amasaha 24 mu gihe kuri Mars ari amasaha 24 n’iminota 39, bivuze ko ibimera amatungo n’abantu babasha kuhisanga bitabagoye.
N’ibihe kandi ngo ni bimwe kuko iyo naho ari mu gihe cy’impeshyi, haba hari izuba ryinshi mu gihe mu itumba haba hari imvura n’ubushyuhe bukagabanuka nkuko ku Isi bimeze.
Uyu mushinga ufite imbogamizi zikwiye kubanza gukurwaho
Ikinyamakuru Space Bounder kivuga ko kuva ku Isi ugera kuri Mars harimo ibirometero hafi miliyoni 55. Ibi bikaba bituma kohereza ubutumwa bisa n’ibitinda ugereranyije no ku Isi .
Ikindi ngo ni uko abajyayo bahura n’imirasire y’izuba ishobora kubagiraho ingaruka mbi zishobora no kuvamo Kanseri y’uruhu. Kuri Mars kandi ngo haba imyuka yangiza imyanya y’Ubuhumekero.
Uretse ibyo kandi, bagaragaza ko indi nzitizi iri kuri uyu mugabane ari ubushyuhe buke ugereranyije no ku Isi. Gusa bemeza ko nubwo bimeze bityo, ngo kuhatura bishoboka.


text:
Abenshi mu barushinze bakunze kwibeshya ko kureba filimi z’urukozasoni ari byiza kubera zibafasha kuba bagira ubushake,nyamara burya ngo zishobora kwangiza umubano w’abarushinze bigatuma umwe atishimira undi nk’uko inzobere mu mibanire ya muntu zagiye zibitangaza.Hari abantu bamwe bazi ingaruka za filimi z’urukozasoni ariko hari n’abashakanye batazi ko kureba filimi z’ubusambanyi bibagiraho ingaruka mbi kuburyo buziguye cyangwa butaziguye. Zimwe mu ngaruka mbi ku bashakanye harimo:
•Zirabeshya
Bamwe mu bashakanye benshi bakunda gushaka kwigana ibyo babonye bakeka ko umugore/umugabo bashakanye yabishobora. Hariya nta rukundo ruba rurimo kandi ikirenze kuri ibyo baba bakorera amafaranga kuburyo bemera gutunarikwa no gukoreshwa ibyo basabwe byose na ba nyiri amafilime.
•Kuba isoko y’ubushake
Urubuga rwa santé-medecine ruvuga ko uko abashakanye bagira akamenyero ko kureba filimi z’urukozasoni mbere y’uko bakora imibonano mpuzabitsina, bigenda bibokama kuburyo bigera igihe umwe muribo cyangwa bose batabasha kugira ubushake bwo gukora icyo gikorwa batabanje guteraho ijisho. Ni ingaruka mbi kuko iteka ntuzahorana izo filimi . Ikindi ni uko umubiri wawe uhita uhindura isoko y’ubushake bwo gukora imibonano mpuzabitsina ubusanzwe ituruka mu bwonko ahubwo ihinduka izo filimi wimenyereje/mwimenyereje.
•Kutigirira icyizere
Iyo umwe mu bashakanye akunda kureba bene izi filimi bituma icyizere yigiriraga mu buriri kigenda kigabanuka. Ku bagabo bakunda kugereranya ibitsina byabo n’iby’abakinnyi babona, bakagereranya imbaraga bakoresha,..Iyo abonye ko harimo itandukaniro biramugora kongera kwigirira icyizere, gushimisha umugore we bigatangira kumubera ihurizo.
Abagore nabo bakunda kugira iki kibazo, iyo bigereranyije n’abagore bakina filimi z’urukozasoni. Iyo abonye ibyo bakora, yakwireba uko yitwara atangira kumva yigaye, bikaba intandaro yo kwitakariza icyizere.
•Gusuzugura uwo mwashakanye
Ubushakashatsi bwakozwe n’inzobere zo muri kaminuza ya Alabama, iherereye muri Amerika aribo Dolf Zillmann na Jenning bugasohoka mu gitabo cyitwa l’intelligence sexuelle de S. Conrad et M. Milburn chez Payot bwagaragaje ko , uko umugabo cyangwa umugore arushaho kureba filimi z’urukozasoni cyangwa z’ubusambanyi, agenda arushaho kumva asuzuguye umufasha we kuko aba atamukorera ibyo na we abona ku mashusho.
•Filimi z’urukozasoni zangiza ubwonko
Ubushakashatsi burenga 20 bwagaragaje ko ukwangirika k’ubwonko bwumuntu ureba filimi z’urukozasoni kuba kungana n’uk’umuntu wabaswe n’inzoga cyangwa ibindi biyobyabwenge nk’itabi. Ubuheruka bukaba bwarashyizwe hanze n’ Abashakashatsi bo muri Kaminuza ya Cambridge mu mwaka wa 2013 buyoborwa na Dr Valerie. Ubwonko bwangirika kuri 40%, kukwakira cyangwa kurekura amakuru. Ubu bushakashatsi kandi buvuga ko hari igihe bigera uzireba akaba imbata yazo, akumva yahora azireba.
•Gucana inyuma
Nta muntu wumva anyuzwe no guhora areba filimi imwe y’urukozasoni. Uhora ushaka kureba ibishya. Uko iminsi ishira niko umubiri wawe uzagenda umenyera gushidukira amasura mashya n’imibiri inyuranye y’abagore/abagabo. Ingaruka ni uko utazongera kumva wishimiye uwo mwashakanye nka mbere. Kuko umubiri wawe niko usigaye uteye: Kwifuza abantu banyuranye kandi bahinduka biba byaba intandaro yo guca inyuma umugore wawe cyangwa umugabo wawe. Uwo mwashakanye nabona utakimwitaho nkambere, na we bizamutera gushakira ibyishimo ahandi. Urugo rube rurasenyutse.
Ubumenyi n’ubuhanga mu by’imibonano mpuzabitsina wabyungukira hamwe n’uwo mwashakanye (Abatarashaka si ibintu byanyu). Filimi z’urukozasoni ntacyo zikongerera. Niba ntacyo uzi mu buriri,umukinnyi wa ziriya filimi ntacyo yaguhinduraho. Izi zimwe mu mpamvu ngaruka mbi filimi z’urukozasoni zigira ku buzima bw’abashakanye.
Martin MUNEZERO
NDAYISHIMIYE JEANDEDIEU


text:
Ushaka kunezeza Imana ?
Iyo abantu basenga cyangwa se bakora indi mirimo myinshi y’Imana, mu by’ukuri baba bifuza kunezeza Imana. Imana ikunda abantu bayishaka kandi ijambo ryayo rivuga ko abayishakana umwete bazayibona.
Kunezeza Imana ni ikintu cy’ingenzi mu buzima bw’umukristo. Uwandikiye Abaheburayo yaravuze ngo ‘’umuntu utizera Imana ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka.’’ Abaheburayo 11:6
Utaragera kuri aya amagambo habanza amagambo avuga ko Imana yanejejwe n’ukuntu Henoki yayizeye, ngo Imana ifata umwanzuro wo kumwimurira mu ijuru adapfuye.
Mbese Henoki yizeye Imana, birayinezeza, ibona nta kindi kintu gikomeye abantu badapfa kugeraho imuhemba kumunyuza inzira itandukanye n’izo abandi bose baca bajya mu ijuru.
Ubundi uretse abo Kristo azagaruka bakiriho bazahindurwa ariko abandi bose babanza gupfa, ariko Imana yanejejwe n’ukuntu Henoki ayizeye, ihita imukura mu isi itamunyujije mu nzira rusange, imujyana mu ijuru. Abaheburayo 11:5
Bibiliya kandi itubwira ko Abaurahamu yizeye Imana byonyine bimuhwanirizwa no gukiranuka. Ijabo ry’Imana riduha ingero z’abantu bizeye Imana, bikayinzeza.
Twasomye kandi ngo umuntu wese wegera Imana, akwiye kuza nta gushidikanya, ahubwo kayegera abanje kwizera ko iriho, kandi ko igororera abayishaka.
Kwizera ni ikintu gikomeye kuko niko gutuma umuntu areba ibidahari, akizera ko byabaho, ukizera ko Imana yakura ubuzima mu rupfu, ko yafata ibintui bitariho ikabigira ibiriho, ko yafata ibidafatika ikabihindura ibifatika, kuko ibishoboye.
Bibiliya iravuga ngo umuntu usaba akwiye kuba yizeye adashidikanya, kuko ngo ushidikanya aba ameze nk’umuraba wo mu Nyanja, ujyanwa n’umuyaga ushushubikanywa. Ijambo ry’Imana rero rikavuga ngo umuntu umeze gutya ye kwibwira ko hari icyo azahabwa n’Umwami Imana. Yakobo 1:6-7
Aya magambo arihanangiriza abantu mu ngeri zitandukanye, Yakobo yabivuze mu magmbo yeruye ko umuntu usaba Imana atizeye, ngo ye kwirirwa abeshya ubuzima bwe ko hari ikizaba, kuko ngo ntacyo yakura ku Mwami Imana.
Imana idufashe itugarurire kwizera kugira ngo tubashe kuyinezeza.


text:
‘Turi hafi yo gutaha’ ni imwe mu ndirimbo zakunzwe cyane za Rehoboth Ministries mu myaka yatambutse, ikaba imwe mu ndirimbo zanditswe na Romulus Rushimisha akibarizwa muri Rehoboth Ministries.Tukimara kumva ko Romulus Rushimisha yasubiyemo iyi ndirimbo, twamubajije icyabimuteye adutangariza ko yayisubiyemo kugira ngo abantu bongere bayikunde nkuko bayikundana mu gihe cyashije ikijya hanze.
UMVA HANO 'TURI HAFI YO GUTAHA' YA REHOBOTH MINISTRIES
Romulus Rishimisha yakomeje avuga ko yamaze gufata n’amashusho yayo, mu gihe cya vuba akazaba azajya hanze aho azasohokana n’iyi ndirimbo. Twamubajije niba yarasabye Rehoboth Ministries uburenganzira bwo kuyisubiramo adutangariza ko yabanje kubibamenyesha. Yunzemo ko yayisubiyemo kugira ngo irusheho gukomeza gufasha imitima y’abantu. Yagize ati:
Indirimbo ‘Turi hafi yo gutaha’ nayikoreye video, nayanditse kera muri Rehoboth Ministries, ubu nayikoreye remix. Impamvu nayisubiyemo nuko nabonye yarakunzwe cyane n’abantu benshi noneho numva nayikorera remix kandi na video bityo abantu igakomeza ikabafasha cyane ko ifite music igezweho na quality y’amajwi akaba atunganyijwe neza kuko studio za kera n’iz’ubu urabizi ko bitandukanye. Ndizera ko abantu bongera bakayikunda kandi igakomeza gufasha imitima y’abatari bacye.
Turi hafi yo gutaha ni imwe mu ndirimbo za kera za Rehoboth Minitsries zakunzwe. Romulus yagize ati:”Iri mu ndirimbo za kera zakunzwe nanditse muri Rehoboth kimwe n’indi ivuga ngo ‘Mbese ntimuzi yuko imibiri yanyu ari insengero z’umwuka uri muri twe’ kuko nayo ni njye wayanditse’. Nashatse kugira ngo yongere ibe nshya ku bakunzi b’indirimbo zanjye” Romulus Rushimisha yabwiye Inyarwanda ko mu minsi micye azashyira hanze 'Turi hafi yo gutaha remix'.
UMVA HANO 'TURI HAFI YO GUTAHA' YA REHOBOTH MINISTRIES
REBA AMAFOTO UBWO HAFATWAGA AMASHUSHO Y'IYI NDIRIMBO
Romulus Rushimisha
Romulus hamwe n'umufasha we
Romulus avuga ko iyi ndirimbo izarushaho gufasha benshi
UMVA HANO 'TURI HAFI YO GUTAHA' YA REHOBOTH MINISTRIES


text:
Iki gitaramo cya Urban Boys cyiswe Urban Boys Vibes, cyabaye kuri uyu wa Gatanu tariki 8 Ukuboza 2017 kibera ahazwi nko kwa Mutangana mu kabari ka Vita E Bella. Ubwo twifuzaga kumenya impamvu aba bahanzi igitaramo cyabo cya mbere bahisemo kugikorera mu kabari, Humble G umwe mu bagize iri tsinda yabwiye Inyarwanda.com ko ari igitaramo batumiwemo kandi batari kwanga ubutumire.
REBA HANO AGACE GATO K'UKUNTU URBAN BOYS YITWAYE MURI IKI GITARAMO
Mbere gato y’igitaramo Humble Jizzo yabwiye umunyamakuru ati: ”Nyiri kariya kabari tuzakoreramo asanzwe ari umufana wacu, ni umwe mu bababajwe n’ibibazo twahuye nabyo ariko nanone anyurwa n’indirimbo ya mbere twakoze turi babiri yafashe icyemezo cyo kudutumira kuko yifuje ko iwe ariho ha mbere twakorera igitaramo turi babiri ibintu byamushimishije nk'umufana wacu.”
Ku munsi w’igitaramo muri aka kabari hari hakubise huzuye abafana nubwo katajyamo benshi ariko abashobora kwinjiramo bari buzuye ku buryo no kubona aho wakwicara bitari byoroheye uwananirwaga gucinya umudiho.
REBA AMAFOTO:
Urban Boys bakigera imbere y'abafana baboBaririmbiye abafana indirimbo zakunzwe za Urban BoysAbafana byageze aho birabarenga barabaterura baririmba bari mu bicuUrban Boys ku rubyiniro bashimiye abafana urukundo baberetse kandi nabo babizeza kutazabatenguha
AMAFOTO: NSENGIYUMVA EMMY -Inyarwanda ltd
UMVA HANO INDIRIMBO NSHYA YA URBAN BOYS


text:
Inkuru y’urubuga elcrema igaragaza uburyo abantu bakora amakosa mu gusukura mu kanwa.
Koza amenyo ushyizemo imbaraga nyinshi
Impamvu zituma umuntu yoza amenyo ashyizemo imbaraga nyinshi hari igihe aba aba akoresha uburoso bwashaje, akumva ko gushyiramo imbaraga aribyo bifasha gutuma amenyo acya neza.
Ubu buryo ntacyo bumara ahubwo bukobora ishinya maze iryinyo rigasigara rihagaze nta kintu kiryoroshe ndetse umuntu ashobora no kurwara indwara ziterwa n’umwanda kuko ishinya iba yakomeretse.
Gukoresha umuti uhumuza mu kanwa
Abacuruza imiti ikoreshwa mu guhumuza mu kanwa bakubwira ko ari uburyo bwiza bwo kurwanya impumuro mbi, ariko iyo ugenzuye neza usanga iyo miti itera mu kanwa kumagara.
Ibyo bituma mu kanwa hashobora kuva amaraso ndetse n’amenyo akangirika.
Kwirengagiza uburibwe bw’amenyo
Usanga abantu bamwe hari ibintu batitaho, ku buryo nk’umuntu amenyo amubabaza cyangwa se akagira ibibazo byo kuva amaraso mu menyo nka mu gitondo yarangiza akabyirengagiza.
Iyo wirengagije uburibwe bwo mu kanwa cyane ubw’amenyo hari ubwo bigira ingaruka zikomeye. Nubwo abantu iyo bumvise uburibwe bihutira gufata ibinini bibugabanya, ntabwo biba bikwiye kuko bisaba ko ujya kwa muganga w’amenyo kuko uburibwe bwo mu menyo butandukanye no kumva waribwa ahandi.
Kugira ngo uzajye kumva ubwo buribwe mu menyo hari urwego biba byagezeho bihereye mu mizi y’iryinyo.
Koza mukanwa ako kanya ukimara kurya
Nubwo hari amafunguro amwe ushobora gufata ugahita woza mu kanwa kugira ngo za microbe zidahita zitangira kuzamo ariko hari n’andi uba ugomba kwitonda ukamara isaha utaroza mu kanwa.
Kudahita woza mu kanwa ako kanya bifasha umuntu kudakobora amenyo kuko hari amafunguro umuntu afata, ku buryo amenyo ahita yoroha cyane maze wahita woza akangirika.
Gutinya abaganga b’amenyo
Abantu batinya kujya kwa muganga w’amenyo kugira ngo bataza guhura n’ububabare. Ushaka kugira ubuzima bwiza bwo mu kanwa ntabwo agomba gutinya ko ashobora guhura n’ububabare bukabije igihe agiye kwa muganga kuko aba yarabyize kandi azi ibyo akora.
Bitewe n’ikibazo ufite aba azi uburyo bwiza bwo kubigufashamo, ni byiza kugana abaganga kugira ngo ugire ubuzima bwiza bwo mu kanwa kuko amaherezo ushobora kujyayo warangiritse.


text:
Banki Nkuru y’u Rwanda (BNR) yahuhumurije bamwe mu bacuruzi batewe impungenge na gahunda yo kwishyura hakoreshejwe ikoranabunga (cashless), aho abacuruzi bavuga ko iyi gahunda izatuma abakiriya bamwe babacikaho.
Ni uburyo buzajya bukoreshwa aho abahana amafaranga bazajya bakoresha imashini yabugenewe ku buryo nta we uzajya yishyura amafaranga mu ntoki “cash”, ahubwo azajya ahita yoherezwa kuri konti y’umucuruzi.
Ubwo ubyobozi bwa BNR bwaganiraga n’abacuruzi bo mu Karere ka Rubavu kuri uyu wa 12 Ukuboza 2017 abacuruzi bijejwe ko bazagumana n’abakiriya babo, kandi ngo iyi gahunda izazamura ubukungu bw’Igihugu.
Umuyobozi wa BNR John Rwangombwa yemeza ko iyi serivisi izajya ikoreshwa n’ibigo bikomeye n’abaturage bishyura amafaranga menshi kandi ngo ntije gukuraho burundu uburyo bwari busanzwe bukoreshwa mu kwishyura.
Abacuruzi bacyumva iyi gahunda bagaragaje imbogamizi
Bamwe mu bacuruzi bo mu Karere ka Rubavu bagaragaza ko iyi gahunda yo kwishyura hakoreshejwe ikoranabuhanga ishobora kuzagabanya umubare w’abakiriya babo.
Bavuga ko hari abaturage benshi batize, batazi no gusoma ndetse badakoresha na za banki ku buryo ubu buryo bushobora kubabangamira.
Senzira Epimac, umwe mu bacuruzi bo mu Karere ka Rubavu yagize ati “ Iyi gahunda ndumva ishobora kuzaduhombya, nta kuntu uzabwira umukecuru wamenyereye kuza yitwaje igihumbi cye ngo niyishyure akoresheje konti ye ya banki, abenshi ntibazi gusoma ndetse n’izo banki nta zo bakorana nazo, nibamara kumenya ko iwanjye nkoresha iryo koranabuhanga bazigira ahandi.”
Yungamo ati “ Ikindi kibazo ni uko tubona abatangiye kubikoresha bikirimo ibibazo, usanga hari aho ugera ugasanga nta netiwaka (network) ihari serivisi wari ugiye gushaka ukayibura, ababishinzwe babanze babinoze neza ku buryo ari umucuruzi ari n’umuguzi nta we uzabihomberamo”
Ubuyobozi bwa Banki nkuru y’Igihugu buvuga ko iyi serivisi yo kutagendana amafaranga izafasha benshi, byaba mu kurinda abajura ndetse no kwihutisha akazi.
Abacuruzi bo bakavuga ko izagorana bitewe n’imyumvire ya bamwe mu bakiriya,.
Muganza Emille ukora akazi k’ubucuruzi yagize ati “ Abaturage hari ubwo usanga kumva ibintu by’ikoranabuhanga bibanza kubagora, bakabanza basa n’abahangana na byo cyane abadasanzwe bakoresha ikoranabuhanga, wamubwira ko umucuruzi kanaka akoresha ikoranabuhanga akigira ahandi, mbona ibi bizatuma abakiriya bacu bagabanuka”.
Akomeza agira ati “ Ikibazo kindi gikomeye tubona kizabamo ni abajura biba bakoresheje ikoranabuhanga, utwo tumashini sinzi uko tuzaba tumeze ariko mbona bizaha icyuho abajura. Bishobora no kuzateza akavuyo mu buryo bwo kwishyura, mbwira nk’uburyo umuntu azaba ari mu kabari yasinze, kwishyura akoresheje ikoranabuhanga ashobora kuzashwana n’umucuruzi cyangwa umucuruzi akamwiba, aho kwandika ibihumbi 10 ugasanga yongeyeho indi zero bikaba 100”
BNR irizeza abacuruzi ko nta gihombo iyi gahunda izateza
John Rwangombwa Guverineri wa Banki Nkuru ( BNR) avuga ko basabye amabanki gufasha abatazi gukoresha ikoranabuhanga kandi ngo abenshi muri aba bakoresha amafaranga make, ati “ Twasabye ibigo by’imari, iby’itumanaho gufasha abantu batazi gusoma no kwandika mu gihe bazaba bashyizeho iyi miyoboro yo kwishyura hakoreshejwe ikoranabuhanga, n’ubundi ibi turimo twigisha ntabwo bivuze ngo duciye cash 100%, nitugera kuri 80 cyangwa 90% n’ubundi hazasigaramo bake kandi usanga banagura utuntu tw’amafaranga make.”
Uyu muyobozi avuga ko iyi gahunda izazamura ubukungu bw’Igihugu kandi ikarinda ubujura bwakorerwaga abagendanaga amafaranga y’umurengera.
Rwangombwa avuga ko uretse kuba iri koranabuhanga rizazamura ubukungu bw’Igihugu, ngo rizanatanga umutekano ku muntu ufite amafaranga, ati “ bitanga umutekano ku bantu, ku mafaranga yabo, iyo wiriwe ucuruza, amafaranga ucuruje ahita ajya muri banki utabanje kuyakira ngo uyashyire aho mu kabati, uze kuyabara, uyajyane muri banki, bituma uwo mutekano ku mafaranga ya we uba wizewe”
Rwangombwa avuga kandi ko kwishyura hakoreshejwe ikoranabuhanga bizarinda ruswa kuko akenshi zitangwa mu mafaranga “cash”.
Ku kibazo cya “Network “ kigaragazwa n’abatangiye gukoresha iri koranabuhanga, Rwangombwa avuga ko mu mwaka wa 2018 kizaba cyakemutse, mu gihe ikibazo cy’abajura bakoresha ikoranabuhanga ngo Leta yashyizeho ikigo cyihariye gishinzwe kurwanya ubu bujura.
BNR igaragaza ko ibintu byishyurwa hakoreshejwe ikoranabuhanga ari hafi 21% , gusa ngo iyi mibare iracyari hasi, bifuza ko mu myaka irindwi iyi mibare yaba igeze kuri 80%.


text:
Urukundo rutuma dufashanya mu gihe cy’ibiza
Abahamya ba Yehova bafasha bagenzi babo bahuje ukwizera n’abandi mu gihe bikenewe. Ibyo babiterwa n’urukundo, ari cyo kimenyetso kiranga Abakristo b’ukuri.
Dore urutonde rugaragaza imfashanyo zatanzwe mu gihe cy’amezi arenga 12, cyarangiye mu mwaka wa 2012 rwagati. Urwo rutonde ntirukubiyemo uko abagwiririwe n’amakuba bahumurijwe n’uko bafashijwe mu buryo bw’umwuka, ibyo bikaba byaragiye bijyanirana buri gihe n’izo mfashanyo.
Ibiro by’amashami byashyizeho Komite z’Ubutabazi zatanze imfashanyo nyinshi. Nanone kandi, amatorero yo mu turere twagwiririwe n’ibiza na yo yatangaga imfashanyo.
U Buyapani: Ku itariki ya 11 Werurwe 2011, mu majyaruguru y’icyo gihugu habaye umutingito uteza tsunami, maze yibasira abaturage babarirwa mu bihumbi amagana. Abahamya ba Yehova bo hirya no hino ku isi batanze amafaranga, imitungo yabo n’ubwenge bwabo kugira ngo bafashe abandi. Reba videwo ivuga ibirebana n’umutingito wabaye mu Buyapani.
Burezili: Imyuzure, inkangu n’ibindi biza byahitanye abantu babarirwa mu magana. Abahamya ba Yehova bakwirakwije mu turere twazahaye toni 42 z’ibiribwa bidapfa kwangirika, amacupa 20.000 y’amazi, toni 10 z’imyenda, toni 5 z’ibikoresho by’isuku, imiti n’ibindi.
Kongo (Brazzaville): Igihe ububiko bw’intwaro bwaturikaga, amazu ya y’Abahamya ba Yehova 4 yarasenyutse burundu, naho ay’abandi Bahamya 28 arangirika. Abagwiririwe n’ayo makuba bahawe ibiribwa n’imyambaro, kandi imiryango idafite aho kwikinga, icumbikirwa n’Abahamya bagenzi babo bo muri ako gace.
Kongo (Kinshasa): Abarwayi ba kolera baravuwe. Abagwiririwe n’imyuzure yatewe n’imvura nyinshi bahawe imyambaro. Abari mu nkambi z’impunzi baravuwe, bahabwa imbuto zo gutera n’amatoni y’imyambaro.
Venezuwela: Imvura nyinshi yateje imyuzure n’inkangu. Komite z’Ubutabazi zafashije Abahamya ba Yehova 288 bagwiririwe n’ayo makuba. Hubatswe amazu mashya arenga 50. Nanone izo komite zirimo zirafasha abantu baba mu mazu ashobora kurengerwa n’amazi y’ikiyaga cya Valencia, agenda arushaho kwiyongera.
Filipine: Inkubi z’imiyaga zateje imyuzure mu gace k’icyo gihugu. Ibiro by’ishami byoherereje ibiribwa n’imyambaro abagwiririwe n’ayo makuba, kandi Abahamya bo muri ako gace bifatanyije mu mirimo y’isuku igihe amazi yari amaze kugabanuka.
Kanada: Nyuma y’aho ishyamba ryo muri leta ya Alberta rifatiwe n’inkongi y’umuriro, itorero ryo mu mugi wa Slave Lake ryahawe imfashanyo itubutse n’Abahamya bo muri ako karere zo kubafasha gusana ibyangiritse. Kubera ko iryo torero ryahawe amafaranga arenze ayo ryari rikeneye, ryatanze arenga kimwe cya kabiri cyayo ho imfashanyo zo gufasha abibasiwe n’ibiza mu tundi duce tw’isi.
Kote Divuwari: Mu gihe cy’intambara yabaye muri icyo gihugu, abari barazahajwe na yo bahawe ibikoresho, amacumbi n’imiti, haba mu gihe cy’iyo ntambara cyangwa nyuma yaho.
Fiji: Imyuzure ikaze yatewe n’imvura nyinshi yatumye imiryango y’Abahamya 192 hafi ya yose itakaza ibyo yahinze, ari byo yari itezeho amaramuko. Iyo miryango yahawe ibiribwa.
Gana: Abibasiwe n’umwuzure wabaye mu karere k’uburasirazuba bw’icyo gihugu, bahawe ibiribwa, imbuto n’amazu yo kubamo.
Leta Zunze Ubumwe za Amerika: Inkubi zikaze z’umuyaga zangije amazu 66 y’Abahamya bo muri leta eshatu, kandi zisenya burundu andi 12 y’Abahamya ba Yehova. Nubwo abenshi muri ba nyirayo bari bafite ubwishingizi, bahawe imfashanyo zo kongera kwiyubaka.
Arijantina: Abagize amatorero y’Abahamya ba Yehova bafashije bagenzi babo bafite amazu yangijwe n’amahindure bo mu majyepfo y’icyo gihugu.
Mozambike: Abantu barenga 1.000 bibasiwe n’amapfa bahawe ibiribwa.
Nijeriya: Abahamya 24 bakomerekeye mu mpanuka ikomeye y’imodoka, bahawe imfashanyo y’amafaranga. Nanone hari abantu benshi bo mu majyaruguru bibasiwe n’imivurungano ishingiye ku moko no ku idini, basigara batagira aho kwikinga. Abo na bo bahawe imfashanyo.
Bénin: Abibasiwe n’umwuzure ukaze bahawe imiti, imyambaro, inzitiramibu, amazi meza n’aho kuba.
République Dominicaine: Nyuma y’inkubi y’umuyaga yiswe Irene, amatorero yo mu gace yabereyemo yafashije abantu gusana amazu kandi atanga imfashanyo.
Etiyopiya: Abibasiwe n’amapfa mu turere tubiri two muri icyo gihugu n’abo mu kandi karere kibasiwe n’umwuzure, bahawe imfashanyo.
Kenya: Abahuye n’amapfa bahawe imfashanyo.
Malawi: Ababa mu nkambi y’impunzi ya Dzaleka bahawe imfashanyo.
Nepali: Inkangu yangije inzu y’Umuhamya mu buryo bukomeye. Uwo Muhamya yahawe inzu yo kubamo by’agateganyo, kandi itorero ryo mu gace atuyemo ryamuhaye imfashanyo.
Papouasie Nouvelle Guinée: Abagizi ba nabi batwitse amazu umunani y’Abahamya. Hashyizweho gahunda yo kububakira andi mazu.
Rumaniya: Bamwe mu Bahamya batakaje amazu yabo kubera umwuzure, bahawe imfashanyo yo kongera kuyubaka.
Mali: Bamwe mu barumbije bitewe n’amapfa, bahawe imfashanyo iturutse mu gihugu cya Senegali bahana imbibi.
Siyera Lewone: Abahamya b’abaganga bo mu Bufaransa bavuye Abahamya ba Yehova baba mu turere twari twarazahajwe n’intambara.
Tayilande: Imyuzure ikaze yangije ibintu bitangira ingano mu ntara zitandukanye. Amakipi y’ubutabazi yasannye amazu 100 y’abaturage n’Amazu y’Ubwami 6, kandi arayasukura.
Repubulika ya Tchèque: Nyuma y’umwuzure washenye amazu muri icyo gihugu, Abahamya bo hafi aho muri Silovakiya batanze imfashanyo.
Siri Lanka: Ibyinshi mu bikorwa bijyanye no gufasha abazahajwe na Tsunami byararangiye.
Sudani: Abahamya ba Yehova bavanywe mu byabo n’intambara yo muri icyo gihugu bohererejwe ibiribwa, imyambaro inkweto n’amahema.
Tanzaniya: Igihe habaga imyuzure, imiryango 14 yatakaje ibyayo. Amatorero yo muri ako gace yatanze imyambaro n’ibikoresho byo mu rugo. Nanone hari inzu yongeye kubakwa.
Zimbabwe: Amapfa yateye muri icyo gihugu yatumye haba inzara mu karere kamwe ko muri icyo gihugu. Abahuye na yo bahawe ibiribwa n’amafaranga.
U Burundi: Impunzi zihabwa imfashanyo zirimo n’imiti.


text:
Uwera Dalila, Nyampinga w’u Rwanda w'umwaka w’1994 amaze kwambikwa iri kamba, yaje kwerekeza ku mugabane w’u Burayi ari naho yahuriye n’umusore witwa Dirk barakundana kugeza ubwo babanye. Mu kiganiro yahaye umunyamakuru wa RBA yagarutse kuri byinshi byabaye igihe yatorwaga nka Nyampinga w’u Rwanda mu mwaka wa 1993.
Umunyamakuru Epa Ndungutse wa Radiyo Rwanda, mu kiganiro Samedi Detente yatangiye abaza uyu mubyeyi niba ajya muri Miss Rwanda 1994 yari asanzwe abikunda, mu gusubiza, uyu mubyeyi yavuze ko yari asanzwe abikunda kuko n'ubusanzwe yakundaga ibyo kumurika imyambaro. Umunyamakuru yahise amubaza uko ababyeyi be icyo gihe bakiriye kuba agiye mu marushanwa ya Miss Rwanda, Uwera Dalila yahise atangaza ko bitari byoroshye nk'uko bimeze ubu gusa nyuma yo gutsinda ababyeyi be ngo barabyakiriye barishima.
Uyu mubyeyi yabajijwe umubare w’abakobwa yahatanaga nabo icyo gihe, avuga ko yahatanaga n’abakobwa 20. Ku bijyanye n’ibihembo yahawe Uwera Dalila ntiyigeze avuga ko bahawe amafaranga ahubwo yavuze ko bahawe imitako y’agaciro n'ubwo ntacyo yayikoresheje kuko yahise ahunga. Yabajijwe icyo bisobanuye kuba ariwe wabaye Nyampinga wa mbere w’u Rwanda, aha yavuze ko byamuhesheje agaciro, bigatuma amenya agaciro ke kuba akitwa Nyampinga w’u Rwanda akumva ari ryo shema afite.
Miss Dalila ubu ni umubyeyi wibera mu Bubiligi aho yashatse, aha ni mu bukwe n'umugabo we
Uwera Dalila yabajijwe inshingano yahawe atowe yavuze ko ntabyari bihari ahubwo ko watambukaga ugatorwa bikarangira ntakindi. Yabajijwe uko abona itorwa rya Nyampinga w’u Rwanda, avuga ko abikurikira ndetse abona bigenda neza akaba yifuriza iri rushanwa gukomeza gutera imbere. Dalila yabajijwe icyo atekereza ku kuba atajya atumirwa mu birori byo gutora Nyampinga w’u Rwanda maze agira ati:
Ntakundi nabyakira usibye ko ntanabitekerezaho cyane nanjye mba ndi muri gahunda zanjye,mba ndi mu kazi, ariko ubundi nkabitekerezaho nkibaza impamvu ntatumirwa cyangwa se ntatekerezwa kugira ngo mbe nahagararira bamwe nabo nkuriye, ariko nifuzaga kuba nahaboneka nanjye nkabihagararamo. Mbitekerezaho ariko simbitindaho cyane ubwo baba bafite impamvu batabikoze.
Uyu mubyeyi asoza ikiganiro yagiranye n’uyu munyamakuru yagize ubutumwa ageza ku banyarwanda, asaba abanyarwanda gukundana, gufashanya, gukora bakorera igihugu cy'abanyarwanda, gusabana gushyira hamwe no gukomeza gutera imbere. Uyu mubyeyi yahise avuga ko yumva azagaruka mu Rwanda byanze bikunze akaba ari ho agira amasaziro ye.


text:
URUPAPURO RW’IMYITOZO
Nasobanurira abandi nte uko mbona ibirebana n’ibitsina?
Ibindi
Uko wacecekesha abakunnyuzura bifashishije interineti
Uyu mwitozo uzagufasha kumenya ibyiza n’ibibi by’imyanzuro wafata n’uko wacecekesha abakunnyuzura bakoresheje interineti.
Uko wakoresha neza amafaranga
Ifashishe uru rupapuro rw’umwitozo ugereranye ibyo ukeneye n’ibyo wifuza, maze urebe niba bihuje n’amafaranga uba waragennye.
Imico wakwitoza n’umuntu wakwigana
Uru rupapuro rw’umwitozo rwagufasha kumenya umuntu wahitamo kwigana.
IMPAPURO Z’IMYITOZO


text:
Home > Meddy azafatanya na Airtel gutanga moto n’imodoka muri Tunga
Meddy azafatanya na Airtel gutanga moto n’imodoka muri Tunga
Airtel Rwanda yatangije ku mugaragara poromosiyo yayo ya Tunga, aho abakiriya bayo bafite amahirwe yo gutsindira moto ndetse n’imodoka, Meddy akazabana nayo muri uru rugendo ruzamara amezi 3.
Ubwo batangizaga ku mugaragaro iyi poromosiyo Meddy yavuze ko anejejwe cyane no kujyana na Airtel n’abakiriya bayo muri uru rugendo aho azajya abataramira ndetse anavuga ko ashimira cyane Airtel urukundo igaragariza abanyarwanda.
Yagize ati “Ikintu cya mbere cyankoze ku mutima ni uburyo Airtel ifitiye urukundo abanyarwanda. Hari abacuruzi benshi baba bashaka inyungu zabo gusa ariko ikintu cyantangaje ni urukundo Airtel ifitiye abanyarwanda. Burya business irimo umutima ni yo igira icyo igeza ku bantu”.
Meddy yararikiye buri wese kwitabira irushanwa, dore ko ari igiceri kimwe cy’ijana kiguhesha amahirwe
Moses Abindabizemu, umuyubozi ushinzwe imenyekanishabikorwa muri Airtel Rwanda yashimangiye ko ibi babikora mu rwego rwo gufasha abakiriya bayo kwiteza imbere atari ukubaha amafaranga gusa ahubwo bakabaha n’ibyabafasha gukorera menshi bakiteza imbere.
Meddy na Moses kuri moto zizatangwa muri Tunga
Muri iyi poromosiyo, icyo umukiliya azajya asabwa ni ukohereza ubutumwa bugufi yandika “1” akohereza kuri 155 cyangwa se agahamagara 155 akaba yinjiye mu irushanwa agatangira gusubiza ibibazo. Buri mukiliya azajya ahabwa amanota 100 kuri buri gisubizo nyacyo, ku gisubizo gipfuye azajya ahabwa amanota 50 y’igerageza, uwakinnye wese azajya ahabwa inyongera y’amafaranga 11 kuri SMS azajya akoreshwa yohereza ubutumwa bugufi Airtel kuri Airtel, hanyuma uwatsinze ahamagarwe na nimero imwe gusa ariyo 0731000000
Photo: Afrifame Pictures
IBITEKEREZO BYATANZWE
-
By: MANIRANKUNDA Sedmond On: 2017-09-14 10:05:37
jye ndashaka kubaza,amanota ari maximum ni angahe muzajya mufatiraho,izo moto zizajya zitangwa ryari?


text:
Mu gihugu cya Bangladeshi, umwana w’imyaka 11 y’amavuko witwa Nayan yavuze ko kubera ubukene bw’umuryango we yahisemo kujya gushakisha ukuntu umuryango we wabaho nyuma yuko ise atabarutse agasigarana na nyina n’abavandimwe be.
Ntibisanzwe ahantu henshi ku isi kubona umwana w’imyaka 11 agerageza gushakishiriza imibereho umuryango we cyane ko umwana wo muri iki kigero aba atarakura atanamenya icyo yakora cyangwa yafasha umuryango kugira ngo ubashe kubaho mu gihe usumbirijwe ariko uyu mwana Nayan nyuma yuko papa we atabarutse afite imyaka itandatu akamusigana na nyina n’abavandimwe be ndertse bagasigara mu bukene bukabije, uyu mwana yafashe icyemezo cyo gushaka ukuntu yabeshaho umuryango we nubwo bitamworoheye.
Iyi nkuru y’uyu mwana yasakaye ku mbuga nkoranyambaga zitandukanye asobanura uburyo yafashe iki cyemezo nyuma yo kubona ubuzima bubi we, nyina n’abavandimwe babayemo cyane cyane nyuma yuko ise atabarutse.
Nayan yatangaje ko byamusabaga gukorana ingufu kandi atarobanuye akazi kugira ngo abone amafaranga yo kugurira umuryango we ibyo kurya. Papa we yapfuye afite imyaka 6 abasiga mu bukene bukabije cyane ko ari we wari ubatunze kuri buri kimwe cyose.
Mu magambo ye Nayan yagize ati “sinabashaga kugira icyo nkora kubera numvaga merewe nabi. Umubyeyi wange ntiyajyaga aruhuka n’umunsi umwe ashakisha uko twabaho kabone n’iyo yabaga arwaye ntiyasibaga gukora kuko buri munsi twakeneraga kubaho.
Uyu mwana yakomeje avuga ko nyuma yo kubona amaze igihe kinini atarya ibiryo yari yaramenyereye kurya niko gufata icyemezo cyo kujya gufasha nyina gushakishiriza umuryango we. Nyuma yuko mbonye mama amaze iminsi arw2aye nibwo nahise njya gushakisha akazi ngo ndebe ko gewe n’umuryango wange twabaho ndetse ngurire na mushuki wange imyambaro”.
Nayan bivugwa ko akunze kwihagararaho ngo akunda gufasha mama we cyane ko ngo akunze kumara igihe kinini arwaye. Gusa ngo ikibabaje Nayan na mama we ngo iyo bavuye ku kazi bajya gushaka uburyo bakurira gari ya moshi ngo ibageze mu rugo kuko nta mafaranga ahagije ya ticket baba bafite yabageza mu rugo.
Daniel MUKESHIMANA/Umubavu.com


text:
ISOMO RYA MBERE
Intangiriro y’ibaruwa ya kabiri ya Mutagatifu Petero Intumwa (2 Pet 1, 1-7)
1Jyewe Simoni Petero, umugaragu n’Intumwa ya Yezu Kristu, ku bahawe ukwemera gukomeye nk’ukwacu, babikesheje ubuntu bw’Imana yacu n’Umukiza wacu Yezu Kristu : 2nimusenderezwe ineza n’amahoro, mubikesheje kuba mwaramenye Imana na Yezu Umwami wacu. 3Koko ni We watugabiye mu bubasha bwe bwahebuje, ibyo twagombaga byose byerekeye ubugingo n’ubusabaniramana, igihe atumenyesheje Uwaduhamagarishije ikuzo rye n’imbaraga ze bwite. 4Bityo duhabwa ibyiza by’igiciro gihanitse twasezeranyijwe, kugira ngo mwinjire muri kamere y’Imana, mumaze kwitandukanya n’ubwononekare bwazanywe mu nsi n’irari. 5Kubera iyo mpamvu nyine, nimushyireho imbaraga zanyu zose kugira ngo ukwemera kwanyu mukongereho imigenzo myiza, imigenzo myiza muyongereho ubumenyi, 6ubumenyi mubwongereho ubwizige, ubwizige mubwongereho ubudacogora, ubudacogora mubwongereho ubusabaniramana, 7ubusabaniramana mubwongereho umubano wa kivandimwe, umubano wa kivandimwe muwongereho urukundo.
ZABURI (Zab 91 (90), 1-2, 14-15ab, 15c-16)
Inyik/ Mana yanjye, ni wowe niringiye!
Umuntu utuye aho Umusumbayose yibera,
yikinga mu gacucu k’Ushoborabyose.
Ndabwira Uhoraho nti
“Uri Ubuhungiro bwanjye n’inkunga yanjye,
Mana yanjye, ni wowe niringiye !”
“Ubwo yanyiziritseho nzamuzigura,
nzamurinda kuko azi izina ryanjye.
Nanyiyambaza nzamwitaba,
nzamuba hafi mu gihe cy’amage.
“Nzamurokora maze nzamuheshe ikuzo,
nzamuhaza iminsi irambye,
maze nzamwereke agakiza kanjye.”
IBANGONDIRIMBO RIBANZIRIZA IVANJILI (1 Pet 2, 4)
Alleluya Alleluya.
Nimwegere Nyagasani, ibuye nyabuzima ryajugunywe n’abantu,
nyamara ari indobanure,
kandi rifite agaciro gakomeye mu maso y’Imana.
Alleluya.
IVANJILI
+ Mariko (Mk 12, 1-12)
Muri icyo gihe, 1Yezu atangira kubwira abatware b’abaherezabitambo bakuru, abigishamategeko n’abakuru b’imiryango mu migani, avuga ati « Umuntu yateye imizabibu mu murima we, ayikikizaho uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo. 2Igihe cy’isarura kigeze yohereza umugaragu kuri ba bahinzi, ngo bamumuhere ku mbuto z’imizabibu. 3Ariko bo basumira uwo mugaragu baramuhondagura, bamwohereza amara masa. 4Arongera abatumaho undi mugaragu, uwo na we bamurema uruguma mu mutwe, baramutukagura. 5Nuko yoherezayo undi, we baramwica. Nyuma yohereza n’abandi benshi, bamwe barabakubita, abandi barabica. 6Hari hasigaye umwana we yakundaga, nyuma aba ari we abatumaho yibwira ati ‘Umwana wanjye we ntacyo bazamutwara.’ 7Ariko abahinzi bamubonye barabwirana bati ‘Dore uzamuzungura; nimuze tumwice maze tuzazungure ibye.’ Nuko baramufata baramwica, bamujugunya inyuma y’umurima w’imizabibu. 9Mbese mubona nyir’imizabibu azakora iki? Azaza arimbure abo bahinzi, maze imizabibu ayishinge abandi. 10Ntimwasomye se mu Byanditswe ngo ‘Ibuye ryajugunywe n’abubatsi, ni ryo ryabaye insanganyarukuta. 11Ngicyo icyo Nyagasani yakoze, kikaba kibaye igitangaza mu maso yacu.’ » 12Bashaka uko bafata Yezu, ariko batinya rubanda. Bari bumvise neza ko ari bo yavugaga muri uwo mugani. Nuko bamusiga aho barigendera.


text:
Umuraperi Gaël Faye aherutse gutoranywa mu banditsi batatu bakomeye muri Afurika bagomba gutoranywamo uhabwa igihembo gikuru cya Prix Goncourt mu gice cy’Isi cy’abavuga ururimi rw’Igifaransa.
Prix Goncourt ni kimwe mu bihembo bikomeye kandi bifite amateka yihariye, gitangirwa mu Bufaransa ku mwanditsi mwiza wa Roman kuva mu 1903.
Kuwa 6 Nzeri 2016, inteko y’abahanga batoranya ibitabo bihabwa igihembo cya Prix Goncourt yatoranyije ibitabo bitatu byanditswe n’Abanyafurika bizatoranywamo igihembo uyu mwaka.
Yari mu cyiciro kimwe n’Abanyafurika barimo Leïla Slimani [wanditse igitabo cyitwa “Chanson Douce”], ni Umunya-Maroc ukomoka mu Bufaransa naho undi kitwa Natacha Appanah.
Gaël Faye ubu ari mu banditsi bane bakomeye bageze mu cyiciro cya nyuma bahabwa amahirwe yo gutwara iki gihembo gitangwa kuri uyu wa Kane tariki ya 3 Ugushyingo 2016.
Ikinyamakuru La Presse cyatangaje ko abagore bahabwa amahirwe cyane ni Leïla Slimani wo muri Maroc na Catherine Cusset wo mu Bufaransa.
Mu bagabo harimo Gaël Faye ukomoka mu Rwanda ndetse na Régis Jauffret wo mu Bufaransa. Abasesenguzi b’inyandiko z’Igifaransa bagera kuri 14 bagiye bagaragaza abanditsi bahabwa amahirwe muri ibi bihembo, Gaël Faye ari mu ba mbere bashobora gutsinda bidatunguranye.
Igitabo cya Gaël Faye cyari giherutse guhabwa ikindi gihembo gikomeye yagenewe n’isomero rikomeye rya Fnac rinacuruza ibitabo kuri internet. Yahembye Gaël Faye nk’umwanditsi mwiza w’umwaka mu cyiciro cy’abanditse ibitabo byo mu bwoko bwa Roman. ‘Petit Pays’ cyatoranyijwe mu bitabo 650 byitabiriye irushanwa uyu mwaka.
Incamake y’igitabo cya Gaël Faye
“Petit Pays”, ni igitabo cya mbere Gaël Faye yanditse. Ni igitabo kivuga ku buzima bwe kuva mu bwana, anagaruka cyane ku ruhurirane rw’ibibazo abana bagize mu gihe cya Jenoside yakorewe Abatutsi mu Rwanda mu 1994.
Yivugaho ubwe, akanavuga ubuzima bwa ‘Gabriel’ [umwana wo mu kigero cye]. Inkuru iri muri iki gitabo igaruka cyane ku bibazo bari bahuriyeho bombi, Gaël Faye yahungiye mu Bufaransa naho mugenzi we Gabriel ahungira mu Burundi.
Iki gitabo kivuga mu buryo bwimbitse ibibazo abana bagize bahunga mu gihe cya Jenoside yakorewe Abatutsi ndetse yigarukaho cyane. Gaël Faye kandi avuga ku buhanzi bwe, inzira ye nk’umuririmbyi, uko yakoze album ‘Pili Pili sur un croissant au beurre’ yasohotse mu 2013.


text:
"Nowa agenza atyo, ibyo Imana yamutegetse byose aba ari byo akora"- Itangiriro 6:22
Umunsi umwe Imana yabwiye Nowa ko yari irambiwe gukiranirwa k’umwana w’umuntu, Imana yumvaga ibabajwe kandi irambiwe n’ibyaha by’abantu bari mu isi. Imana iravuga iti "ngiye kohereza umwuzure urimbure umuntu n’ibindi bintu byose, maze ibwira Nowa ngo yubake inkuge kandi ayijyanemo n’umuryango we ndetse n’abandi bagombaga kwemera kwinjira muri iyo nkuge". Imana yashakaga kurokora abantu n’inyamaswa zose zizaba ziri muri iyo nkuge igihe cyose umwuzure uzamara.
Bibiliya itubwira ko Nowa yizeraga kandi akubaha Imana bituma ntaho ahuririra n’uwo mwuzure watewe n’imvura nyinshi yamaze iminsi mirongo ine. Mu by’ukuri Nowa ntago yari afite ibyuma by’ikoranabuhanga cyangwa ubundi buryo bwakozwe n’abantu yagombaga gukoresha ngo amenye igihe uwo mwuzuye uzabera,icyo we yagenderagaho cyari ijambo ry’Imana yavuganye na we. Ariko igihe umuwuzure wazaga,Nowa n’umuryango we bari bameze neza ndetse baranarokoka ntihagera ikibazo na kimwe bahura na cyo ariko abandi bose batari kumwe na we mu nkuge, umwuzure urabatsemba bose.
Nowa yarokowe no gukora ibyo Imana yari yamutegetse, akizwa kandi no kwiringira Imana. Ibihe bya Nowa biraje kandi abatumvira Imana bazatsembwaho bose ariko abikomereza ku Uwiteka bazaba amahoro masa ariko bizaba ibyago bikomeye kubanga kwinjira mu nkuge y’agakiza ari yoYesu Kristo.


text:
Burera: Barashishikarizwa gukomeza gutanga umusanzu mu kigega Agaciro
Umuyobozi bw’akarere ka Burera burashishikariza abikorera bo muri ako karere ndetse n’abanyaburera muri rusange gukomeza kugira uruhare mu guteza imbere u Rwanda batanga umusanzu wabo mu gushyigikira ikigega Agaciro Development Fund.
Ubu buyobozi busaba abo baturage gukomeza gushyiramo imbaraga, batanga umusanzu wabo nk’uko byari bimeze ubwo gahunda yo gutanga umusanzu muri icyo kigega yatangizwaga mu karere ka Burera, mu mwaka wa 2012.
Zaraduhaye Joseph, umuyobozi wungirije w’akarere ka Burera, ushinzwe iterambere ry’ubukungu, ubwo tariki ya 28/05/2015, yaganiraga n’abikorera bahagarariye abandi muri ako karere, yabasabye kongera kubitekerezaho.
Yagize ati “Turashima intambwe mwateyemo mugitangira. Ariko uyu munsi nanone turongera kubasaba: mwongere iwanyu mukiganireho, mu nzego z’abikorera….mugire n’uruhare rukomeye, rugaragara mu kigega Agaciro Development Fund.â€
Uyu muyobozi akomeza abwira abo bikorera ko ayo mafaranga bashyira mu kigega AgDF azajya akoreshwa mu bikorwa bitandukanye by’iterambere. Aho yabahaye urugero rw’umuhanda wa kaburimbo Base-Butaro-Kidaho, wo mu karere ka Burera, ugiye gutangira kubakwa.
Agira ati “Uyu muhanda mwumva bagiye gukora wa kaburimbo, nta mafaranga Leta izakoresha yandi atari amafaranga yayo bwite. Ubundi twakoraga imihanda duciye mu gufata inguzanyo, muri Banki y’Isi cyangwa ya Banki Nyafurika itsura amajyambere (BAD).
Ariko uriya muhanda wo uburyo tugiye kuwukoramo, ni ugushaka rwiyemezamirimo ushoboye, bagatangira bagakora. Noneho tukazajya tumwishyura ku mafaranga aturuka mu misoro, dushobora no gukoresha ayo mu Gaciro (AgDF).â€
Ikigega Agaciro Development Fund cyatangijwe mu karere ka Burera ku mugaragaro, mu kwezi kwa Nzeli 2012.
Icyo gihe hakusanyijwe amafaranga y’u Rwanda angana na Miliyoni 459 ibihumbi 320 n’amafaranga 401 yaturutse mu baturage ubwabo n’abafatanya bikorwa.
Icyo gihe nabwo ubuyobozi bwatangarije abaturage ko bidahafarariye aho ko ahubwo bazajya bakomeza gutanga umusanzu wabo muri icyo kigega, bibavuye ku mutima, bumva ko bari kubaka u Rwanda.


text:
Ngoma: Ba rwiyemeza mirimo badakurikiza amabwiriza ya DAO bagiye kujya basubizwamo
Bamwe muri ba rwiyemezamirimo batsindira amasoko yo gukora ibintu bitandukanye mu karere ka Ngoma bakabisondeka ntibakurikize amabwirizwa  y’isoko (DAO)baraburirwa ko bazajya bahita babisubizwa More...
Isoko rya Byangabo riri mu byasuwe na Minisitiri w’intebe nyuma y’umuganda yifatanijemo n’abaturage ba Nyabihu
Nyuma y’umuganda no gusura aharimo kubakwa ikaragiro rya Mukamira,Minisitiri w’intebe Dr Pierre Damien Habumuremyi yasuye aharimo kubakwa isoko rya Byangabo mu Murenge wa Busogo mu kagari ka Gisesero More...
Nyamasheke: Ikibazo cy’isoko rya Kirambo kigiye gukurikiranwa
Mu nama ya komite ishinzwe iterambere ry’akarere (CDC) yabaye kuwa kane tariki ya 10/05/2012, abagize CDC y’akarere bagarutse ku kibazo cy’isoko rya Kirambo riherereye mu kagari ka Kigoya mu More...
Isoko rinini ry’ikawa y’u Rwanda ryatumye umusaruro wiyongera
Isoko rinini ry’icyayi cy’u Rwanda ku isoko mpuzamahanga ndetse n’igiciro cyazamutse byatumye abahinzi bongera umusaruro w’ikawa ku kigero cya 25.7% mu mezi atatu ya mbere y’uyu More...
Ngoma: Akarere kiyemeje kubaka amasoko ya kijyambere mu rwego rwo guca akajagari mu bucuruzi
Mu rwego rwo guca  ubucuruzi bukozwe mu kajagari bwaterwaga n’ubuto bw’isoko rya Kibungo ndetse no kutagira isoko rya kijyambere ryunganira iriri muri uyu mugi wa kibungo, akarere katangije More...
Rwanda | Matyazo: Abaturage barishimira ko bagiye kubakirwa isoko rya kijyambere
Iri soko ririmo kubakwa n’akarere ka Ngororero, ngo rizaba ribaye isoko rya gatatu mu yubatse neza muri kano karere, nyuma y’irya Ngororero nirya Kabaya ibyo bikaba byishimiwe n’abaturage cyane More...
Kamonyi: Ubuyobozi burizeza abacururiza mu isoko rya Kamuhanda ubuvugizi
Ubuyobozi b’umurenge wa Runda burizeza abacururiza mu isoko rya Kamuhanda ko buzabakorera ubuvugizi ku kibazo bafite cy’uruzitiro rurimo kubakwa impande z’iryo soko mu rwego rwo kurivugurura. Abafite More...
Ngoma: Ubuyobozi bwiyemeje guca akajagari mu ubucuruzi
Ubuyobozi bw’ inzego z’ ibanze mu murenge wa Kibungo buratangaza ko butazihanganira uwariwe wese uzagerageza gukora ubucuruzi mu kajagari budakorewe mu isoko. Icyi cyemezo ubu buyobozi bugifashe nyuma More...
Minisitiri w’ubucuruzi n’inganda yatashye ku mugaragaro isoko rya Bikingi
Mu gutaha isoko rya kijyambere rya Bikingi riri mu Kagari ka Kijote mu murenge wa Bigogwe, Minisitiri w’ubucuruzi n’inganda Francois Kanimba yashishikarije abaturage b’akarere ka Nyabihu gukorana More...


text:
Nakundanye n’umusore arampemukira mbirwara igihe ku buryo nafashe icyemezo cyo kutazongera gukunda na rimwe mu buzima bwanjye, mara imyaka irenga itatu numva byaramvuyemo burundu kuko numvaga nta muhungu wankunda nk’uko Eddy twakundanaga.
Nyuma naje guhura n’umusore witwa Serge, dutangira turi inshuti zisanzwe ariko nareba uko ateye, nakwitegereza imico n’imyitwarire ye ngatwarwa wese.
Yamfataga neza akanyitaho, anyereka ko iby’ubucuti busanzwe yabirenze ahubwo amfitiye urukundo ruhambaye. Serge yari umusore ntapfa kubona uko nsobanura, gusa yatumye ntangira gutwarwa wese ntangira kumukunda ku kigero ntari narigeze nkundaho Eddy.
N’ubwo namukundaga ariko, Serge yansabye ko twakundana mubwira ko bidashoboka kuko namurutaga mu myaka kandi nkaba nari naragize ibihe bibi mu rukundo, mubwira ko nakoze icyaha cy’ubusambanyi kincira urubanza kandi ntari isugi , ndetse naryamanye kenshi na Eddy twakundanaga bityo nkaba ntakwemera ko dukundana.
Mu by’ukuri ariko Serge naramukundaga kandi nkifuza ko naba umwamikazi w’umutima we ariko namubwiye ibyo byose ngirango numve ko azabasha kubyakira no kunkunda uko ndi, kuko numvaga ntakundana n’umuntu ntamubwije ukuri kandi nkagira impungenge ko hari uwakwanga kubyarira uko biri.
Serge yambwiye ko ibyo ntacyo bimubwiye we yifuza kunkunda akampoza amarira natewe na Eddy, yongeraho ko adashobora kunziza iby’ubuzima nabayeho mbere tutaramenyana, ko ahubwo we icyo azaha agaciro ari imyitwarire yanjye turi kumwe.
Serge yarampendahenze ngo nemere ko dukundana nanjye nihagararaho by’amafuti kuko nari narashize, mubwira ko nzabitekerezaho bihagije nkabona kumubwira. Gusa n’ubwo namukundaga nageraga aho nkumva nibutse ibyo nakorewe na Eddy umutima ukankuka, ariko nanone urukundo nakundaga Serge rwari rurenze uko umuntu yabyiyumvisha.
Kuko Serge yari afite isabukuru y’amavuko taliki ya 20 Mata, nahereye mu ntangiro z’ukwezi kwa gatatu muhakanira ko ntakundana nawe arinako yakomezaga kumpendahenda, ngatekereza ko nzamwemerera urukundo ku isabukuru ye y’amavuko ariko kandi nkumva nshimishijwe n’uburyo yampendahendaga kuko byatumaga numva ko nkunzwe koko kandi n’abandi bakobwa bajyaga bambwira ko umuhungu mwakundanye yabanje kuguhendahenda ariwe uguha agaciro cyane.
Serge iyo yamaraga nk’amasaha abiri atamvugishije naburaga amahoro kandi rimwe na rimwe yacikaga intege akambwira ko ashaka kunyikuramo kuko nanze ko dukundana ariko nkamugusha neza akagaruka mu murongo.
Nanjye namwitagaho uko nshoboye ku buryo rimwe na rimwe yambwiraga ngo abona mwereka ko mukunda ariko nkihagararaho nkamubwira ko mukunda nka mubyara wanjye cyangwa se inshuti isanzwe, cyane ko numvaga ntanashaka ko anyita utuzina tw’abakundana nka cherie, honey, darling kuko nari ntarakira ko ngiye gukundana n’umusore ndusha imyaka itatu.
Umunsi umwe ku itariki 8 Mata ubwo haburaga iminsi 12 ngo Serge agire isabukuru y’amavuko, nategereje ko ampamagara ndaheba umunsi urinda wira tutavuganye numva umutima ugiye kumvamo.
Namwandikiye ubutumwa bugufi mubaza impamvu yiriwe yanyanze ambwira ko amfitiye inkuru nziza aza kumbwira nahuguka, ariko nkumva ari kumwe n’undi muntu nkayoberwa uko byagenze.
Yaratashye agera mu rugo nka saa tatu z’ijoro arampamagara ambwira ko ari mu rukundo n’umukobwa witwa Honorine ariyo nkuru nziza yendaga kumbwira. Yongeyeho ko anshimira ukuntu namubereye inshuti nziza n’ubwo nanze kumwemerera urukundo.
Akimara kubimbwira naramubwiye nti ni byiza ariko umutima wari wamvuyemo, numva ahari ari inzozi mbese birandenga mera nk’umusazi. Nagerageje guhendahenda agatotsi biranga, ubwo ariko nahise mubwira ngo nareke ndyame ndananiwe nawe yumva ko hari ukuntu kudasanzwe mbaye.
Kuva ubwo natangiye kwicuza impamvu nihagazeho nkitesha amahirwe yo gukundwa na Serge na n’ubu sindabona umutuzo wa mugani w’umuhanzi waririmbye ngo “Ne laisse pas passer la chance d’etre aimer” nanjye nitesheje amahirwe na n’ubu ndacyabyicuza.
Serge yari umusore w’ibitekerezo bifatika, n’ubwo yari muto kuri njye ariko yari afite ubwenge buruta ubw’abagabo benshi bubatse. Yari imfura kandi azi gushyira mu gaciro kuburyo uretse Honorine wahiriwe nta wundi wapfa kubona umukunzi umeze nka Serge. Kugeza ubu ngerageza gukundana n’undi nkamugeranya na Serge ngahita mbivamo. Kugeza ubu Serge mubona gake kuko akunda kuba ari kumwe n’umukunzi we Honorine ariko nanjye ndacyamukunda n’ubwo amazi yarenze inkombe.
Njya mbona uburyo uwo Honorine yaguye ahashashe nkabona ko nikuye amata mu kanwa, gusa sinabuze byose nahakuye isomo ry’uko ntawe ukwiye kwirengagiza umukunda kandi abimwereka kuko ushobora kuzabimwerurira amazi yararenze inkombe.


text:
Yabonye abateguye Jenoside bavuka, barakura baramuhiga, ubu yujuje imyaka 101
Nyirangegera Carolina ufite myaka 101, avuga ko yakuriye mu bihe byaranzwe n’ubugome, itotezwa n’ubwicanyi bwakorerwaga Abatutsi, ibi bihe bikaba byaraganishije kuri Jenoside yamutwaye benshi mu muryango we.
Uyu Mukecuru avuga ko tariki ya 26 Nyakanga 1959, yari afite imyaka 43 afite umugabo n’abana barindwi, akaba yari Umukirisitu usengera mu idini ya Gatulika.
Kuri iyi tariki ngo yitabiriye Misa i Kiruhura, ubu ni mu Karere ka Huye mu Ntara y’Amajyepfo.
Ibyavuzwe n’umupadiri w’Umubirigi wasomaga iyo Misa, ngo byatangiye kumugiraho ingaruka agize imyaka 60 y’amavuko.
Uyu mubyeyi ufite imyaka 101, avuga ko yibuka neza ikintu cyose cyavuzwe n’uwo mupadiri w’Umubirigi, cyane cyane iyo asubije amaso inyuma ubwo yari afite imyaka 60.
Agira ati “Ubwo Padiri yarimo asoma misa yavuze mu rurimi rw’ikinyarwanda ngo ‘Akami kanyu kapfuye. Ka kami kanyu k’akabeba kaguye buzumbura mu Burundi rero”.
Uyu mukecuru avuga ko ibyo uwo mupadiri yavuze atamenye niba ari ukwikinira, niba ari byo cyangwa atari byo, cyane ko kugeza icyo gihe nta kibazo cy’itotezwa yari yagahuye nacyo,ahubwo byaje guhinduka nyuma gato.
Nyuma yo kumva ayo magambo y’urucantege mu kiliziya, ngo yabonye amasura ya bamwe mu bari baje mu misa yijimye, ndetse batangira gusohoka mu kiriziya umwe umwe.
Agira ati, “Byari biteye ubwoba kumva ko umwami wacu yatanze. Uwo munsi ntacyabaye, na bukeye bwaho inkuru y’urupfu rw’umwami yasakaye nta kibi cyabaye”.
Akomeza agira ati “Umwami yari Nyagasani, ari we uduha imvura akaba ari nawe utanga amahoro”.
Natekerezaga ko ubuzima burangiye kuko umwami yatanze kandi ikibazo ari uko yaguye ishyanga”.
Amezi atanu nyuma y’itanga ry’Umwami
Ibyumweru bike mbere ya Noheli y’umwaka wa 1959, hakwirakwijwe impuha zivuga ko uwari umunyapolitiki Dominique Monyumutwa yagabweho igitero akicwa.
Ibyo bihuha byavugaga ko Mbonyumutwa yagabweho igitero n’insoresore z’Abatutsi zikamwicira mu Byimana, ubu ni mu Karere ka Ruhango mu Ntara y’Amajyepfo.
Nyirangegera avuga ko ubwo yarimo atashya inkwi mu gashyamba kari hafi y’aho atuye, ari bwo inkuru y’urupfu rwa Mbonyumutwa yakwirakwiye, icyo gihe ngo yahuye n’umugabo atahise amenya amukubita ikintu mu mugongo.
Agira ati “Numvise ibikoba binkutse. Mbere y’uko uwo musore agenda numvaga andi majwi avuga ngo ‘nibavemo, nibavemo’ nuko ahita agenda asanga ikivunge cy’abo bantu atongeye kunkubita”.
Nyirangegera avuga ko adakunda kumva uvuga izina Mbonyumutwa, kubera ko uwo munsi wamubereye mubi mu buzima, akararana ubwoba bwinshi kubera ibyari byamubayeho.
Ati “Naraye mu gihuru umunsi umwe, ariko n’iminsi ibiri yakurikiyeho nta muturanyi nizeraga, bituma nkomeza kurorongotana mu bihuru”.
Avuga ko icyo gihe yari abayeho nk’inigwahabiri, atazi n’aho urubyaro rwe ruherereye, akabona inzu zitwikwa ku misozi, ndetse akanumva inkuru zivuga ko Abahutu barimo kwihorera ku Batutsi, kubera urupfu rwa Mbonyumutwa babeshyaga ko yishwe icyo gihe.
Muri icyo gihe, Nyirangegera avuga ko abagore bafatwaga nk’abana, nta bwoko bagiraga kuko bafataga ubw’abagabo babo na ba se.
Icyo gihe ngo iyo wabaga warasezeranye, umugabo wawe yahabwaga ikarita Ndangamuntu yitwaga Ibuku, ikaba iy’umuryango wose.
Iyo ndangamuntu yazanywe n’abakoroni yari iy’umugabo n’ab’iwe bose, ikerekana ubwoko niba uri Umututsi cyangwa Umuhutu, ariko nta bwoko bw’Abatwa bwari bwanditsemo, ngo kuko Abakoroni batitaga ku Batwa.
Ibi ngo bigaragaza neza ko bashakaga kugaragaza Umuhutu n’Umututsi ku zindi mpamvu zabo bwite.
Nyirangegera avuga ko we nta Buku yagiraga, ariko yayibonanye se umubyara, umugabo we n’abandi baturage, kuko umugabo ari we wagombaga kuyitwaza. Iyo yabaga yanditsemo Tutsi, umuryango wose wabaga ari Abatutsi nk’uko itegeko ryabitegenyaga.
Agira ati, “Abatari bazi umugabo wanjye ntago bampigaga cyangwa ngo bangirire nabi, hari igihe nibaza ko kuba umugore no kudahabwa uburenganzira bwo kubona Ibuku ku mugore byatumye ndokoka.”
Nyirangegera avuga ko Jenoside yakorewe Abatutsi yamutwaye abana 10 muri 12 yari yarabyaye, ikanamutwara abavandimwe barindwi.
Abana be 10 ngo bishwe umunsi umwe, maze we abicanyi bamubwira ko kuko yavutse mbere bazamwica nyuma.
Kutamwica uwo munsi, ngo byatumye izari ingabo za FPR Inkotanyi zimurokora zimukura aho yari yajugunywe mu Rwobo n’abandi Batutsi.
Ati “Interahamwe yanjugunye mu cyobo kirekire cyarimo n’abandi Batutsi ngo tuzapfiremo, ariko kuko hari harimo utwana duto tubiri twariraga, inkotanyi zaje zikurikiye amajwi y’utwo twana natwe zidukuramo. Byari nko kubonekerwa”!
Eulade Rudahunga ufite imyaka 96 y’amavuko, yabanaga n’abapadiri b’Abakoroni mu Ntara y’Amajyepfo. Yari Umupadiri usanzwe ariko ahabwa izina rya Musenyeri na Papa Yohani Paul wa II, kubera akazi k’ingirakamaro yakoreye Kiliziya Gaturika.
Rudahunga avuga ko nawe yari muri ya Misa yabereye i Kiruhura Ku Cyumweru tariki ya 26 Nyakanga 1959.
Muri iyi misa ngo yafashaga abapadiri babiri bera bari baturutse i Burundi barimo Joseph Bourcret wayisomaga abandi bari kumufasha.
Agira ati “Njye muzi nka mugenzi wanjye ariko twabaga ahantu hatandukanye”.
Avuga ko hari igihe afata Padiri Joseph Bourcret nka maneko w’igihugu cy’Ububirigi wihishaga inyuma y’ibikorwa byo kwigisha Ijambo ry’Imana afite indi misiyo itari nziza nk’uko byumvikanaga mu magambo yavugaga.
Agira ati “ Natangazwaga n’ ubugome n’ubutindi bw’umutima wa Padiri Joseph, nkibaza niba koko umupadiri nka we hari umutima agira”.
Ibitekerezo ( 2 )
Mwatubabariye iyi nkuru mukayirangiza.
Mutubwire byimbitse uko byagendekeye uyu mubyeyi mu kurokorwa na nyuma yaho. Atubwire n’uko yabashije kwihanganira kubaho kugeza magingo aya nyuma yo kubura abe. Ni izihe nzira zisharira yanyuzemo. Ese abamwiciye yarabamenye?
Rwose nibiba ngombwa muzongere mumudusurire. Afite amateka meza cyane
Iyi nkuru murayicikije
Aya mateka aba akenewe cyane